16 Juta Orang Lelaki Asia Hari Ini Keturunan Genghis Khan

Lagenda menyatakan Genghis Khan lahir sambil menggengam gumpalan dαrαh. Ikut pada tradisi Mongolia, ini adalah petanda penting. Katanya baginda ditakdirkan akan menjadi seorang penguasa agung.

Dengar petanda ini, memanglah ibunya Hoelun sejuk perut. Ayahandanya apa lagi – seronok habis. Hanya Hoelun saja sempat melihat Genghis menggoncangkan dunia.

Hasilnya, Genghis berjaya membina sebuah empayar yang merentasi dunia dengan legasi disambung generasi terkemudian.

Baginda berkahwin ramai. Isteri dalam rekod berjumlah lapan. Isteri luar rekod pula tiada siapa tahu, apatah lagi jumlah gμηdik yang ada. Saintis dan sejarawan tahu memang ramai. Cuma mereka tidak pasti berapa ramai.

Banyak benda pasal Genghis kekal misteri… kecuali jumlah orang hari ini yang turun daripada benih baginda.

Menjejak Sejarah Genetik

Dunia genetik sebenarnya mudah difahami. Badan manusia mengandungi sekitar 37.2 trilion sel. Dalam kebanyakan sel ini, ada struktur bebenang dipanggil kromosom yang diwarisi daripada ibu bapa.

Kromosom pula wujud dalam bentuk dua pasang. Jadi sepasang ibu bapa mewariskan sepasang kromosom. Kromosom X turun daripada ibu; manakala kromosom Y pula turun daripada bapa. Kromosom Y adalah kunci utama dalam perbincangan ini.

Sekumpulan saintis pernah membuat kajian genetik untuk memenuhi tujuan tertentu. Semasa mengkaji, mereka mengenal pasti sesuatu yang menarik.

Seramai 16 juta orang berkongsi binaan kromosom Y yang sangat sama. Situasi begini ada satu punca saja. Mereka berkongsi leluhur sama. Persoalannya, siapa?

Persoalan ini membawa saintis untuk tengok melalui jendela sejarah pula. Dan mereka mendapati kalangan 16 juta orang ini menetap dalam wilayah yang pernah dipegang Empayar Mongol. Bermakna mereka adalah keturunan salah seorang penguasa Mongol terdahulu.

Sejarah Warisan Mongol

Semua penguasa Empayar Mongol adalah keturunan Genghis Khan, yang ada ramai anak seperti Ogedei dan Tolui. Kira sistem warisan takhta main dalam kalangan anak cucu Ogedei dan Tolui.

Tetapi saintis berpendapat 16 juta orang ini adalah keturunan Genghis (barangkali tiada kena mengena dengan Ogedei dan Tolui). Kerana selepas sebuah wilayah dirαmpαs, Genghis akan pilih wanita-wanita paling cantik untuk dibuat isteri, gμηdik atau hαmbα syαhωαt (Crofton, 2011).

Penulis Michael Gibson mendakwa Genghis berkata, “nikmat paling hebat seorang lelaki boleh rasa adalah selepas tewaskan musuh, halau musuh jauh, ambil segala harta musuh, tengok keluarga musuh menangis teresak-esak, tunggang kuda musuh dan dakap isteri dan anak perempuan mereka.”

Tabiat ini nampak sangat menjadi αmαrαη kepada kerajaan lain: jangan cari pasal dengan Mongol. Anak cucu Genghis ikut jejak yang sama. Tushi mempunyai 40 orang anak lelaki. Kublai Khan pula dilaporkan mengambil 30 dαrα baru setiap tahun.

Menabur Benih Bagaikan Buaya

Saintis bertambah yakin dengan hipotesis Genghis Khan selepas mengenal pasti jarak masa garisan genetik ini. Mereka mendapati penurunan genetik bermula sekitar 1,000 tahun lalu (Mayell, 2003), yakni zaman pemerintahan Genghis.

Tetapi nama Genghis dipetik kerana sejarawan tahu baginda suka ambil anak orang. Masalahnya, tabiat ini sudah menjadi sebahagian daripada tradisi Mongolia yang tentu sekali diamalkan para pendahulu baginda. Silap-silap datuk moyang Genghis menjadi punca turunnya 16 juta orang ini.

Satu-satunya cara untuk menokhtahkan persoalan ini adalah DNA. Saintis perlu pergi ke mαkαm Genghis untuk ambil sampel supaya dapat buat perbandingan. Cuma tiada siapa tahu lokasi mαkαm Genghis.

Seramai 2,000 hαmbα menguruskan majlis peηgεbμmiαηnya. Kemudian sepasukan teηtεrα dihantar untuk membμημh semua hαmbα ini. Dan pasukan ini dibunuh sebuah pasukan lain untuk memastikan lokasi peηgεbμmiαη tidak diketahui sesiapa (Levy, 2006).

Seandainya memang Genghis Khan punca, ada satu pengajaran di sini. Hidup berpoligami tanpa had isteri boleh meninggalkan jejak genetik luar biasa. Dan fitrah manusia pula adalah beranak pinak.

Jika seorang lelaki menghamilkan 50 wanita, tidak pelik andainya cucu cicit wanita ini berkahwin antara satu sama lain. Cuba bayang jika kitaran ini bersambungan secara rantaian. Itu yang berlaku hari ini. 16 juta orang berkongsi leluhur sama.

Kalau anda berminat dengan sejarah Mongol, kami nak cadangkan anda membeli buku terbaru kami, KITAB TAMADUN MONGOL pada pautan berikut: https://bit.ly/pratempahktmktr

RUJUKAN:

Crofton, I. (2011). World History: 50 Events You Really Need To Know. Hachette.

Levy, J. (2006). Lost Histories. Vision Paperbacks. Halaman 172-179.

Mayell, H. (2003, Februari 14). Genghis Khan a Prolific Lover, DNA Data Implies. National Geographic.


Al-Alaq: Segumpal Darah

Surah Al ‘Alaq terdiri daripada 19 ayat, termasuk golongan surat-surat Makkiyah. Ayat 1 hingga 5 dari surat ini adalah ayat-ayat Al Quran yang pertama sekali diturunkan, iaitu di waktu Nabi Muhammad s.a.w. berkhalwat di gua Hira’. Surah ini dinamai Al ‘Alaq (segumpal darah), diambil dari perkataan Alaq yang terdapat pada ayat 2 surat ini. Surat ini dinamai juga dengan Iqra atau Al Qalam.

Pokok-pokok isinya:

Perintah membaca Al Quran; manusia dijadikan dari segumpal darah; Allah menjadikan kalam sebagai alat mengembangkan pengetahuan; manusia bertindak melampaui batas kerana merasa dirinya serba cukup; ancaman Allah terhadap orang-orang kafir yang menghalang-halangi kaum muslimin melaksanakan perintah-Nya.
………………..

Dengan menyebut nama Allah Yang Maha Pemurah lagi Maha Penyayang

TULIS BACA ADALAH KUNCI ILMU PENGETAHUAN

1. Bacalah dengan (menyebut) nama Tuhanmu Yang menciptakan,
2. Dia telah menciptakan manusia dari segumpal darah.
3. Bacalah, dan Tuhanmulah Yang Maha Pemurah,
4. Yang mengajar (manusia) dengan perantaraan kalam,
5. Dia mengajar kepada manusia apa yang tidak diketahuinya.

MANUSIA MENJADI JAHAT KERANA MERASA CUKUP

6. Ketahuilah! Sesungguhnya manusia benar-benar melampaui batas,
7. kerana dia melihat dirinya serba cukup.
8. Sesungguhnya hanya kepada Tuhanmulah kembali(mu).
9. Bagaimana pendapatmu tentang orang yang melarang,
10. seorang hamba ketika mengerjakan solat,
11. bagaimana pendapatmu jika orang yang melarang itu berada di atas kebenaran,
12. atau dia menyuruh bertakwa (kepada Allah)?
13. Bagaimana pendapatmu jika orang yang melarang itu mendustakan dan berpaling?
14. Tidaklah dia mengetahui bahawa sesungguhnya Allah melihat segala perbuatannya?
15. Ketahuilah, sungguh jika dia tidak berhenti (berbuat demikian) nescaya Kami tarik ubun-ubunnya,
16. (yaitu) ubun-ubun orang yang mendustakan lagi derhaka.
17. Maka biarlah dia memanggil golongannya (untuk menolongnya),
18. kelak Kami akan memanggil malaikat
19. sekali-kali jangan, janganlah kamu patuh kepadanya; dan sujudlah dan dekatkanlah (dirimu kepada Tuhan).

Surat Al ‘Alaq menerangkan bahawa Allah menciptakan manusia dari benda yang hina kemudian memuliakannya dengan mengajar membaca, menulis dan memberinya pengetahuan. Tetapi manusia tidak ingat lagi akan asalnya, kerana itu dia tidak mensyukuri nikmat Allah itu, bahkan dia bertindak melampaui batas kerana melihat dirinya telah merasa serba cukup.


Perang Rusia-Ukraine: Hari Kedua

Semangat waja Ukraine setakat ini boleh tahan hebat juga. Pada ketika Rusia meηgαsαk dan mengerμmμηi bandar Kyiv, mereka masih lagi nekad memelihara kedaulatan negara.

Walau bagaimanapun, buat masa sekarang, Rusia seolah-olah menggunakan seηjαtα kecil.

Banyak video menunjukkan beberapa bandar diheηtαm Rusia… tetapi api mi.sil kelihatan kecil, bagaikan warning sahaja.

Dan baru-baru ini, Vladimir Putin membuat desakan kepada angkatan keteηterααη Ukraine: “Gulingkan kerajaan peηggαηαs dan peηαgih dαdαh kalian.”

Setakat ini motif sebenar Putin masih belum kelihatan. Tiada siapa tahu endgame Rusia, sama ada mengambil wilayah Donbas… ataupun ‘mengkαpαk’ Ukraine ikut Sungai Dnieper.

Tengok dalam gambar di atas boleh nampak 1) Kyiv dan 2) Kherson. Kira hulu dan hilir sungai senang cakap. Kedua-dua bandar ini sekarang menjadi zon operasi aktif.

Pada jam 4 petang, Volodymyr Zelensky mengesahkan Ukraine sedang berperαηg dengan Rusia di Chernobyl dan Pripyat. Dua jam kemudian, Rusia sah merαmpαs kedua-dua bandar ini.

Sementara itu di wilayah Kherson pula, Rusia sedang meηgαsαk masuk hingga bandar Nova Khakovka. Katanya sampai bandar Enerhodar sudah terkesan. Bagi yang tidak tahu pasal lokasi bandar-bandar Ukraine (saya pun tidak tahu kalau tiada peta), kita faham begini saja: Rusia sedang mencuba “berdominasi” sepanjang Sungai Dnieper.

Pelan Tindakan Ukraine

Jujur cakap, krisis kedaulatan ini sedang mengukuhkan populariti Volodymyr Zelensky dalam politik Ukraine. Beliau bermula kariernya sebagai penghibur (comedian).

Rakyat Ukraine pula cukup benci dengan peniaga kaki kencing seperti Petro Poroshenko (presiden sebelumnya).

Lalu mereka mengundi Zelensky, padahal Poroshenko mempunyai jaringan kroni tidak terkata.

Salah satu ahli politik dalam jaringan Poroshenko adalah Vitali Klitschko, bekas peninju dan kini datuk bandar Kyiv.

Klitschko pun nampak sedang patuh pada Zelensky, yang mengerahkan angkatannya ikut kemampuan.

Semua anggota teηterα Ukraine sudah dikerαh ke barisan hadapan selama 90 hari (Loc, et al., 2022).

Serαηgαη balas mereka berjaya memαtαhkan usaha peηgepμηgαη Kyiv. Dan mereka juga membuat serαηgαη hendap terhadap barisan Rusia.

Namun unit sebenar Rusia masih belum tem.bus habis. Ramai anggota sedang mengukuhkan kedudukan di Donbas. Jadi sekarang senang cakap, terlalu awal untuk nokhtahkan yang Rusia sudah gagal.

Ukraine hanya sedang menangkis serαηgαη sahaja. Mereka belum menjayakan sebarang geographic gain.

Malah teηterα Rusia semakin “pekat” di wilayah Donbas, sampai unit-unit Ukraine terpaksa berundur meninggalkan kawasan pertahanan (Barnes, 2022).

Mungkin itulah sebab kenapa Ukraine sedang meminta rakyat bangkit masuk teηterα. Tidak kira usia pula.

Setakat ini 209,000 anggota terlatih sedang menangkis serαηgαη Rusia, dibantu 102,000 anggota separa (pαrαmilitαry). 900,000 anggota masih dalam simpanan.

Dan situasi ini, angka anggota tidak membawa banyak makna… kerana Rusia mempunyai 1,000,000 anggota aktif, sangat cukup untuk meηelαη Ukraine.

Pihak Rusia sedang mencacatkan sistem pentadbiran Ukraine. Sehingga jam 1 pagi (26 Februari), Rusia sudah meηgepμηg bangunan Parlimen Ukraine.

Tinggal 10 kilometer sahaja. Memandangkan Ukraine telah mengisytihar darurat, bangunan ini sudah kehilangan fungsi. Semua kuasa bermutlak pada Zelensky, yang memang sah dan nyata sedang mengharap bantuan negara luar.

Ukraine barangkali takkan dibantu sesiapa. Kerana Ukraine bukan ahli NATO. Dan Joe Biden pun sebenarnya enggan menerima permohonan Ukraine untuk masuk dalam NATO. Apa sebabnya agaknya? Tunggu artikel akan datang!

Jika kalian berminat untuk tahu pucuk di sebalik segala masalah yang berlaku di Ukraine, kalian dijemput membeli buku Putin: Tsar Moden Rusia di: https://www.thepatriots.store/store/latest/putin-tsar-moden-russia/

RUJUKAN:

Barnes, J. (2022, Februari 25). Russian forces are meeting more resistance near Kyiv and Kharkiv than farther south, analysts say. The New York Times.

Loc, S., et al. (2022, Februari 25). Fears Moscow plans to encircle and threaten Kyiv – as it happened. The Guardian.


7 Urban Legend Terkenal Permainan Video

Bermain permainan video merupakan suatu pengalaman yang mengasyikkan. Suasana, rekaan bunyi, dan visual yang memukau membantu menyemarakkan lagi minat para gamers terhadap permainan video yang mereka mainkan. Sesetengah permainan video meninggalkan kesan yang sangat mendalam kepada gamers walaupun lama selepas mereka meletakkan controller. Ini mewujudkan budaya fandom dikalangan gamers yang rajin berbicara, berkomunikasi dan berbincang antara satu sama lain di luar apa sahaja perkaran berkenaan permainan video yang mereka mainkan.

Perkara ini dimarakkan lagi oleh kewujudan Internet pada awal 80-an yang membolehkan komuniti-komuniti fandom terbentuk dan mewujudkan ruang diskusi, perdebatan atau apa sahaja bentuk perbualan berkaitan permainan video yang mereka minati. Tetapi biasalah, di mana sahaja platform perbincangan, ada sahaja ruang untuk khabar angin tersebar.

Dari khabar angin yang diselitkan unsur-unsur seram, ke khabar angin yang sangat mengarut, wujud sahaja khabar angin di luar sana yang disebarkan oleh para gamers yang tidak bertanggungjawab. Disebabkan khabar angin ini tersebat di ruang maya, maka ia lebih mudah untuk meresap dan bercambah menjadi urban legend. Di sini disenaraikan 7 urban legend popular permainan video, berserta status kesahihannya untuk tatapan para pembaca.

1. Playstation 2 sebagai Senjata Pemusnah

Pada penghujung tahun 2000, sebuah portal akhbar (World Net Daily) melaporkan bahawa FBI, Pihak Kastam Amerika Syarikat dan juga pihak perisikan Tentera AS sedang menyiasat dakwaan tentang penghantaran sejumlah 4,000 konsol Playstation 2 (PS2) yang kononnya dibeli oleh kerajaan Iraq. Laporan berita itu menyatakan yang kemampuan dan prestasi yang dimiliki oleh cip pemprosesan PS2 membolehkan ia dijadikan sebagai komponen utama yang boleh menghidupkan senjata pemusnah seperti peluru berpandu nuklear dan juga UAV (Unmanned Aerial Vehicle). Laporan itu juga menambah yang kemampuan cip pemprosesan PS2 adalah 1.5 kali ganda lebih hebat dari mana-mana PC yang ada pada ketika itu dan membolehkan ia melakukan kira-kira simulasi ketenteraan yan rumit lantas memampankan lagi keupayaan ketenteraan Saddam Hussein.

Status: Tak Logik!

Kisah di atas, jika diselidiki dengan lebih teliti, adalah mengarut semata-mata. Memanglah PS2 ketika dilancarkan terkenal dengan kemampuan pemprosesannya, namun begitu, ia tidaklah melebihi kemampuan komputer-komputer peribadi yang berkemampuan tinggi yang sudahpun berada di pasaran pada ketika itu. Buat apalah Saddam Hussein bersusah payah membeli beribu-ribu PS2, jika PC yang ada berlambak di pasaran pun sudah mencukupi untuk memenuhi keperluan Saddam Hussein. Belum lagi apabila disentuh tentang kebenaran dakwaan ini dari segi teknikal, jika disentuh, sudah tentu urban legend ini akan nampak dangkal dan mengarut semata-mata.

2. Fallout Menilik Masa Depan?

Fallout 3 merupakan sebuah permainan video RPG (role playing games) yang sangat popular dan dilancarkan pada tahun 2008. Ia adalah permainan video “Open World” yang mempamerkan dunia maya dan ruang permainan yang sangat besar untuk diterokai. Permainan video ini menuntut setiap pemain untuk menjelajah dan meneroka setiap ceruk dunia maya Fallout. Setiap sudut, setiap sisi yang ada pasti menawarkan peristiwa dan pengalaman yang menarik kepada pemain. Disebabkan dunia yang terlalu luas, ia menyukarkan para pemain untuk meneroka keseluruhan permainan video ini, maka dengan mudahlah wujud khabar angin dan urban legend. Salah satu darinya adalah tentang Urban Legend Stesyen Nombor Misteri yang dikatakan mampu meramal masa hadapan.

Fallout 3 menawarkan pelbagai saluran radio kepada para pemain sebagai peneman mereka sewaktu menjelajah. Didakwa oleh sesetengah pemain, wujud satu saluran radio misteri dalam Fallout. Ia hanya boleh diaktifkan melalui siri tugasan yang perlu disempurnakan oleh pemain. Selepas diaktifkan, pemain akan dapat mendengar siaran radio oleh seorang penyampai yang menyebut satu siri nombor secara statik. Mengikut dakwaan pemain, nombor-nombor tersebut sebenarnya adalah Kod Morse, dan jika ianya diterjemah, ia akan menunjukkan mesej-mesej yang mengundang beribu persoalan. Ada di antara mesej tersebut disertakan dengan tarikh dan peristiwa seakan-akan meramalkan tentang perkara yang akan berlaku. Antara peristiwa yang diramalkan adalah kematian Queen Elizabeth, penganugerahan pelakon terbaik Oscar Awards untuk Britney Spears, dan banyak lagi.

Status: Mengarut!

Ada tiga sebab utama kenapa urban legend di atas ini mengarut. Pertama, meramalkan masa depan adalah sesuatu yang sangat mustahil. Kebanyakan mereka yang mendakwa boleh meramal masa depan selalunya adalah penipu yang kebanyakan ramalannya hanyalah kebetulan sahaja. Kedua, peristiwa yang diramalkan siaran radio misteri ini juga tidak menjadi kenyataan.Stesyen Nombor misteri ini meramalkan yang Queen Elizabeth akan mati pada 19 March 2014, namun begitu Queen Elizabeth masih lagi hidup sehingga sekarang. Ketiga, urban legend di atas dinafikan sendiri oleh Bethesda, pembangun permainan video Fallout. Menurut mereka stesyen radio yang digembar-gemburkan itu tidak wujud dan hanya khabar angin yang disebarkan oleh mereka yang tidak bertanggungjawab.

3. Sindrom Pekan Lavender, Pokemon

Seperti juga Fallout, Pokemon adalah permainan video yang direka dengan dunia maya yang menuntut penjelajahan dan penerokaan ke atas pemain. Pokemon Red/Green merupakan siri permainan video Pokemon yang pertama di pasarkan pada bulan Februari, tahun 1996. Pokemon dikenali di seluruh dunia sebagai permainan video yang bersifat ceria dan mesra kepada kanak-kanak. Namun begitu permainan video ini walaupun seakan nampak suka ria dari luar, sebenarnya mempunyai sisi gelapnya sendiri. Antaranya, adalah Pekan Lavender yang merupakan sebuah lokasi yang disajikan kepada para pemain sejurus selepas keluar mereka dari Terowong Batu (Rock Tunnel).

Pekan ini hanyalah sebuah pekan kecil yang tidak mempunyai sebarang gimnasium pun yang menjadi sasaran setiap pemain bagi mengumpulkan lencana. Tetapi, pekan Lavender memiliki mercu tanda yang terkenal di kalangan pemain iaitu menara Pokemon. Di menara inilah pokemon-pokemon yang mati dikebumikan oleh pemilik mereka. Menara ini mempunyai 7 tingkat yang menempatkan pusara pokemon-pokemon yang mati. Tambahan pula, menara ini juga dihantui oleh Pokemon jenis hantu sepeti Haunter dan juga Ghastly.

Pekan Lavender bukan hanya popular di kalangan pemain kerana direka sebagai tempat angker dengan tema yang seram dan menakutkan. Ia juga menjadi subjek kepada salah satu urban legend yang paling popular dalam Pokemon, iaitu Sindrom Pekan Lavender (Lavender Town Syndrome). Dikatakan lagu tema yang meriringi lokasi ini menjadi penyebab kepada kematian ramai kanak-kanak sewaktu permainan video ini mula-mula dilancarkan. Lagu tema yang mengiringi pekan Lavender dikatakan direka dengan nada binaural pada frekuensi yang tinggi. Ini menyebabkan beratus-ratus kanak-kanak mencederakan diri mereka sendiri dan ada di antara mereka yang membunuh diri. Nintendo lantas menarik balik Pokemon Red/Green dari pasaran dan merubah komposisi lagu tema tersebut dengan membuang nada binaural yang dituduh menjadi penyebab kepada kejadian bunuh diri tersebut.

Status: Seram…….Fiksyen

Seperti juga urban legend Polybius yang saya pernah kupas sebelum ini, urban legend pekan Lavender juga tidak pernah kedengaran di mana-mana sebelum tahun 2010. Pelik, bila melihatkan dakwaan mereka yang peristiwa ini berlaku pada tahun 1996. Walaupun urban legend ini nampak benar bila melihat sains di sebalik nada binaural (Trivia: Memang ada catatan perubatan tentang kesan buruk yang dibawa oleh nada binaural) namun begitu, ia tidaklah terlalu serius sehingga boleh menyebabkan pendengar membunuh diri.

Ditambah pula, tiada sebarang rekod yang boleh didapati mengenai kes bunuh diri yang pelik berlaku di Jepun sekitar tahun 1996, menjadikan dakwaan ini sesuatu yang tiada asasnya. Urban Legend ini mungkin wujud disebabkan oleh peristiwa yang berlaku pada tahun 1997, apabila satu episod anime Pokemon yang ditayangkan menyebabkan kanak-kanak yang menonton mengalami sawan oleh kerana keamatan visual yang tinggi. Namun begitu, kedua-dua peristiwa ini tidak boleh dikaitkan begitu sahaja. Sindrom Pekan Lavender hanyalah satu kisah mitos yang digembar-gemburkan oleh para pemain.

4. Bigfoot dalam Grand Theft Auto?

Grand Theft Auto (GTA) adalah permainan video popular yang menjadi perintis kepada konsep “Open World” dan juga “Sandbox”. Permainan video ini dikenali dikalangan ramai sebagai permainan video yang ganas dan sarat dengan tema kriminal dan jenayah. Pun begitu, kebanyakan pemain bukanlah inginkan pengalaman melakukan jenayah tanpa implikasi, tetapi sebaliknya pemain hanyalah inginkan kepuasan melalui penerokaan dan penjelahan dunia maya GTA. GTA tidak ketinggalan menawarkan pelbagai pengalaman yang unik dan menarik bagi setiap pemain yang seterusnya dijadikan kisah yang diceritakan dan dikongsikan sesama mereka. Salah satu kisah yang menarik adalah tentang kelibat Bigfoot yang kelihatan di sekitar hutan maya San Andreas.

Kabar angin tentang kelibat bigfoot yang dikatakan boleh dilihat di sekitar hutan di San Andreas menimbulkan rasa ingin tahu dan tanda tanya kepada para pemain lantas menyebabkan hutan itu diterokai berjam-jam lamanya oleh para pemain yang ingin melihat sendiri bigfoot itu.

Status: Mitos…seperti mana mitosnya Bigfoot itu sendiri

Rockstar (pembangun permainan video GTA) sendiri menafikan yang bigfoot wujud di dalam kod permainan video GTA. Ia hanya khabar angin yang disebarkan tanpa sebarang bukti yang kukuh. Namun begitu, oleh kerana popularnya urban legend ini, Rockstar membuat keputusan untuk menampilkan bigfoot dalam GTA5.

5. Herobrine, Saka yang menghantui Minecraft

Minecraft merupakan permainan video “sandbox” yang menawarkan dunia yang dijana sendiri oleh komputer (procedurally generated) kepada pemain. Dunia yang dipamerkan dalam Minecraft adalah terlalu luas mengatasi Fallout, Pokemon, mahupun dunia sebenar sendiri. Ketika ia dilancarkan ia menerima reaksi yang sangat mengejutkan di mana ia terjual sebanyak 144 juta unit di seluruh dunia dan menjadi permainan video ke-2 terlaris dalam sejarah. Ini mewujudkan satu komuniti yang rancak yang dianggotai oleh berpuluh juta pemain yang terdiri dari pelbagai bangsa melangakui batasan benua seantero dunia. Pun begitu, Minecraft juga tidak terkecuali dari menjadi mangsa khabar angina yang tersebar.

Dikatakan di dalam dunia Minecraft yang terlalu luas itu, wujudnya satu entiti yang bagaikan antithesis kepada pemain. Ia direka mempunyai persamaan dengan karakter pemain, kecuali matanya yang serba putih. Diberi nama sebagai Herobrine, penampakannya selalunya diiringi oleh kabus yang tebal. Jika tidakpun diiringi dengan kabus tebal, ia akan ditemui pemain berkelakuan aneh dan membina struktur-struktur yang pelik pada pandangan pemain dan selalu dilihat memusnahkan struktur binaan pemain. Mengikut dakwaan pemain, Herobrine sebenarnya adalah satu penjelmaan semula adik kepada pencipta Minecraft, Markus Alexej Persson (atau nama gelarannya, Notch) yang telahpun meninggal dunia.

Status: Khabar Angin

Sesetengah pemain yang muak dengan urban legend Herobrine, mula menjalankan penyiasatan mereka sendiri bagi menangkis khabar angin yang terlalu marak tersebar. Menggali menerusi kod permainan mendapati yang tiadapun sebarang kod Herobrine yang wujud di dalam permainan video ini. Pemain juga mendapati yang kebanyakan gambar-gambar Herobrine yang dimuatnaik adalah gambar palsu yang telah diubahsuai melalui Photoshop. Para penyiasat juga pergi lebih jauh lagi dengan bertanyakan kepada Notch tentang kebenaran urban legend tersebut, Notch sendiri menafikan yang beliau mempunyai adik dan Herobrine lansung tidak wujud dalam kod Minecraft seperti yang digembar-gemburkan.

6. Penampakan Entiti dalam Mario?

Super Mario Galaxy 2 (SMG2) adalah permainan video 3D platformer yang menampilkan maskot utama Nintendo, Mario dan dilancarkan oleh syarikat itu pada tahun 2010. Pemain diletakkan dalam perspektif watak utama (Mario) yang terpaksa menharungi laluan dan halangan berliku bagi menyelamatkan Princess Peach dari genggaman musuh utama Mario, Bowser. Dalam salah satu laluan berhalangan yang ada didalam permainan video ini, pemain boleh melihat penampakan entiti yang seakan-akan memerhati pemain dari jauh. Bentuknya juga menyeramkan dengan reka luarnya tidak menyerupai manusia dan lebih menyerupai makhluk asing. Penampakan entiti ini seolah-olah sama dengan urban legend Slender Man yang memerhati pemain dari jauh dan menimbulkan rasa tidak senang keatas pemain.

Status: Misteri yang belum terbongkar…tapi perlukah ia dirungkai?

Komuniti gamers membuat penyiasatan terperinci terhadap urban legend ini. Memang benar, apabila diamati, entiti tersebut wujud dan benar-benar memerhati pemain dari jauh. Menambah lagi tanda tanya, apabila pemain memeriksa dengan lebih teliti terhadap kod permainan. Siasatan mereka mendapati yang entiti tersebut diletakkan pada ruangan yang tidak boleh dimainkan dan dinamakan sebagai Hell Valley. Entiti tersebut pula dinamakan sebagai ShadowPeopleofHellValley. Penemuan ini menyebabkan misteri urban legend ini bertambah sukar untuk dirungkaikan dan menjadi bualan hangat dikalangan ahli komuniti. Namun begitu, kita semua perlu kembali meneliti balik urban legend ini, dari perspektif yang berbeza. Tiada apa yang misteri pun pada aset entiti tersebut. Ia hanyalah aset permainan yang diletakkan para pembangun bagi menghias dan mempelbagaikan lagi suasana dalam permainan video. Tiada lansung unsur misteri mahupun seram yang patut ditimbulkan kerana ia hanyalah perkara picisan yang tidak patut diberi perhatian.

7. Kisah Kartrij Legend of Zelda yang berhantu

Legend of Zelda adalah permainan video terbitan Nintendo yang membawa banyak revolusi dan menjadi perintis kepada pembentukan genre RPG yang ramai gamers kenali sekarang. Permainan video ini mempamerkan seorang remaja bernama Link yang ditugaskan untuk menyelamatkan Puteri Zelda dan kerajaan Hyrule dari kebinasaan yang dicetuskan oleh antagonis utama siri ini, Ganon. Legend of Zelda sentiasa diiktiraf oleh pemerhati dan para pengkritik sebagai antara permainan video yang terhebat dalam sejarah oleh kerana konsep, jalan cerita dan reka bentuknya yang canggih dan sentiasa menjadi rujukan para pembangun permainan video. Namun begitu, selain diangkat sebagai sebagai mahakarya, Legend of Zelda juga dikenali dikalangan para gamers sebagai permainan video yang dikaitkan dengan urban legend kartrij berhantu, Ben Drowned.

Dikhabarkan oleh seorang pemain, yang beliau telah membeli sebuah kartrij Nintendo 64 (N64) yang dijual dari seorang lelaki tua. Lelaki tua itu mendakwa yang kartrij itu dulunya adalah milik seorang kanak-kanak yang telah mati lemas. Ketika kartrij itu mula dihidupkan melalui N64, pemain itu melihat yang satu save game yang diberi nama sebagai Ben. Beliau yang menyangka yang itu adalah nama pemilik asal kartrij tersebut meneruskan permainan tanpa sebarang syak wasangka. Namun begitu, perkara yang pelik mula berlaku apabila karakter di dalam permainan video semuanya memanggil karakter yang beliau reka sebagai Ben, sedangkan beliau menggunakan nama lain sebagai karakter utamanya. Pemain tersebut cuba untuk memadamkan save game Ben tersebut, namun usahanya tidak berjaya.

Kartrij itu seakan-akan dirasuk oleh roh Ben, apabila rekaan bunyi dan suara dalam permainan video pun berubah. Ada lagu yang dimainkan secara terbalik, bunyi-bunyi iringan yang dirosakkan dan banyak lagi. Tekstur dalam permainan video juga hilang sedikit demi sedikit menimbulkan rasa takut pada pemain tersebut dan teks “You shouldn’t have done that” juga sering terpampang pada dialog NPC (non-playable charater). Pemain juga sering diganggu oleh patung Link yang memerhatikannya dengan wajah yang menyeramkan. Lebih memburukkan keadaan apabila pemain tersebut memuat naik videonya bermain permainan video berhantu itu. Dikatakan yang roh Ben berjaya menghantui seluruh ruang maya apabila videonya dimuat naik ke Internet.

Status: Kisah palsu yang menarik….

Kisah yang diceritakan melalui hantaran pengguna 4Chan, Jadusable ini menimbulkan tanda tanya kepada komuniti. Masakan tidak, hantarannya diselangi oleh video yang membuktikan segala cerita yang beliau sampaikan. Namun begitu, seorang pengguna, HolyHeeroYui berjaya mengorek rahsia bagaimana video-video yang dimuatnaik oleh Jadusable dapat dilakukan. Ini menimbulkan perdebatan di antara ahli dalam komuniti apabila ada penentangan dari dua pihak, satu yang percayakan kisah Jadusable dan satu lagi pihak yang skeptik. Akhirnya, pada tahun 2013, Jadusable sendiri tampil menjelaskan bahawa kisah tersebut hanyalah satu mitos dan rekaannya semata-mata

Rumusan

Inilah dunia permainan video. Pengalaman yang mengasyikkan ketika bermain sering mengundang rasa ingin tahu yang tinggi kepada para pemain lantas menimbulkan ruang untuk membentuk urban legend. Kebanyakan urban legend yang saya paparkan di atas adalah mitos dan cerita rekaan yang disebarkan oleh mereka yang tidak bertanggungjawab.

Namun begitu, urban legend ini menambahkan rencah dan perisa di dalam komuniti dan menyemarakkan lagi perbincangan dan perdebatan di antara pemain. Apa yang pasti, kisah-kisah ini perlu dianggap sebagai khabar angin sahaja, kisah mitos yang perlu dianggap sebagai picisan, dan tidak lebih dari itu.

Rujukan:

Yezpitelok, Maxwell dan Cantrell, Asher (April 2011), “8 Creepy Video Game Urban Legends (That Happen to Be True)”. Cracked

McGee, Maxwell dan Cooper, Hollander (Ogos, 2017), “Gaming’s creepiest urban legends to make sure you don’t sleep tonight”. Gamesradar

Gybson,Natasha (2017), “14 Outrageous Video Game Urban Legends That You Probably Believed”. Ranker

Gestalt (Disember, 2000), “Saddam Hussein uses PlayStation 2 to conquer the world Or not, probably…” Eurogamer

Towell, Justin (Ogos, 2010), “Is this the most elaborate gaming hoax of all time?” Gamesradar

Hernandez, Patricia (Oktober, 2016), “Pokemon’s Creepy Lavender Town Myth, Explained”. Polygon.

TamashiiHiroka (September 2011), “Lavender Town Syndrome Debunked”. YouTube

TheRealJadusable (2013), “Jadusable Confessions, Reddit” Reddit. https://www.reddit.com/r/IAmA/comments/tphqf/i_am_jadusable_creator_of_the_haunted_majoras/


Ulasan Arrival: Filem Sai-Fai Yang Menguji Kecerdasan Penonton

Arrival – aku harus berterima kasih kepada presiden TP iaitu JB dan juga admin KAM yang mencadangkan filem yang memang sesuai untuk pencinta sejarah dan liguistik seperti aku. Tanpa membuang masa, waktu filem ini ditayangkan, aku habiskan dalam sekitar RM 15 bersama sahabat aku. Apa-apa pun, nasihat aku, kalau anda jenis yang datang ke panggung dan tidak mahu berfikir untuk menghayati sebuah filem, dan lebih menantikan aksi lawan-lawan tempur atau bom meletup, ini bukan filem anda.

Buktinya, aku dipandang seperti alien oleh satu pasangan yang menonton disebelah aku. Ketika wayang baru sahaja habis, aku ada berbual dengan penuh teruja tentang mesej-mesej yang disampaikan dalam Arrival, pasangan tadi memandang aku seperti aku adalah alien dalam Arrival lalu si gadis itu bercakap dengan pasangan lelakinya dalam nada kuat yang menyindir.

“Rasa mengantuk betul filem ni. Menyesal beli tiket.”

Baik, cukup untuk aku berbasa-basi di sini. Apa yang aku nak ulas mengenai plot ini ialah gaya penceritaan Palindrome. Arrival tidak disusun untuk anda menghayati kronologi secara urutan biasa. Anda akan diajak untuk terjun ke dalam sebuah filem yang menghadapkan kepada anda dua buah garis masa yang berbeza. Dan garis masa itu juga tidak disusun ikut kronologi. Garisan pertama ialah pada masa kini, iaitu pada semasa si watak utamanya pakar linguistik yang cuba menyahkodkan bahasa dan sistem tulisan si alien.

Garis masa kedua pula ialah garis masa hadapan yang disusun secara terbalik. Anda akan dimulakan pada garis masa kedua menonton penghujung hidup si watak utama, dan kemudian anda akan menonton garis masa pertama yang melibatkan permulaan drama dalam hidup watak utama. Lalu, dua timeline ini akan bercantum pada penghujung filem melengkapkan sebuah jalan cerita. Pengarah kemudian memberikan analogi yang sesuai untuk mengambarkan bagaimana plot ini disusun.

Perhatikan babak yang melibatkan apabila si anak kepada watak utama iaitu Dr Louise Banks bertanyakan kepada ibunya kenapa menamakan dirinya sebagai Hannah. Yang menjadikan nama Hannah sebagai Palindrome ialah apabila dieja secara bermula atau terbalik, tetap membawa maksudnya sama. Maka jawab Louise, kerana namanya unik berasaskan sistem palindrome itu sendiri. Menariknya, plot filem ini disusun melalui gaya palindrome juga. Seolah-olah seperti babak ini diciptakan, atau memang diciptakan untuk memberitahu tentang keunikan filem ini, seunik nama Hannah itu sendiri.

Seterusnya, aku suka untuk bercakap tentang mesej yang diselitkan dalam filem ini. Tentang bagaimana pentingnya sebuah komunikasi. Betapa pentingnya bahasa dalam hidup kita sendiri dan bagaimana bahasa ditentukan oleh perbezaan budaya. Setiap bahasa dipengaruhi oleh kebudayaan yang berbeza penuturnya. Sebagai contoh, dalam filem ini akibat perbezaan budaya manusia dan alien berkaki tujuh dalam filem ini, maka komunikasi secara berhati-hati harus dijalankan. Sebab itu juga, wujud sebuah hipotesis Sapir-Whorf tentang bagaimana setiap komuniti yang bertutur dalam bahasa yang berbeza, mempunyai persepktif yang berbeza tentang dunia. Aku akan ulas lebih lanjut apabila kita mengembara dalam membedah Arrival.

Akibat salah faham yang wujud antara manusia dan Hetrapod, maka perang dunia ketiga hampir sahaja berlaku. Sebab itu di awal filem ini, ketika Dr Louise ditanyakan oleh watak lelaki iaitu seorang pakar fizik bernama Dr Ian ketika mengulas mengenai sama ada tesis atau jurnal yang pernah ditulis oleh Dr Louise. Ada sebuah frasa yang sangat memberatkan peranan bahasa dalam pembinaan sebuah tamadun. Aku terjemahkan: ke dalam bahasa Melayu:

“Bahasa ialah asas tamadun. Senjata pertama dalam peperangan ialah bahasa.”

Premise ini kemudian dibuktikan pada perkembangan filem. Akibat salah faham perbezaan budaya dan bahasa, China, Russia dan beberapa negara lain tempat kapal angkasa makhluk asing berkaki tujuh ini mendarat, hampir sahaja berlaku perang dunia. Mujurlah sempat diselamatkan oleh watak utama yang memahami perspektif berbeza makhluk asing. Semuanya gara-gara salah faham akan maksud senjata yang cuba disampaikan oleh si makhluk asing.

Dan apa yang cuba nak disampaikan oleh makhluk asing ini berkait rapat dengan hipotesis Sapir-Whorf bahawa manusia yang memiliki pengetahuan bahasa yang berbeza, melihat dan berfikir dengan cara yang lebih luas. Meskipun hipotesis ini masih didebatkan oleh para linguistik, namun filem ini berandaikan bahawa hipotesis itu sangatlah benar.

Ini dapat dibuktikan apabila watak utama mampu mendalami bahasa dan sistem tulisan yang digunakan oleh para alien yang berkunjung ke bumi ini, barulah perspektif watak utama jadi lebih luas. Rupa-rupanya yang dikatakan senjata itu adalah kerana apabila anda memahami bahasa dan sistem tulisan mereka, maka perspektif anda akan mampu melihat masa hadapan.

Sebab itu garis masa kedua akan jadi lebih relevan pada jalan cerita selepas anda memahami apa yang terjadi. Sebab jawapan kepada apa yang berlaku pada garis masa pertama dijelaskan dalam garis masa kedua. Anda yang pada awal akan menjangkakan bahawa ianya adalah sebuah imbas kembali akan tercenggang, rupa-rupanya babak ini merupakan imbasan masa hadapan yang mula menerjah minda Dr Louise sebaik sahaja dia mula belajar tentang sistem tulisan dan bahasa alien ini. Perspektif yang dimiliki oleh Dr Louise sempurna apabila dia benar-benar mahir secara keseluruhan bahasa dan sistem tulisan itu. Sebab itu pada babak terakhir Arrival ini, Dr Louise bertanyakan kepada Dr Ian. Dialognya lebih kurang sebegini:

“Apa rasanya bila kita mengetahui tentang keseluruhan masa depan? Apakah kita akan mengubahnya?”

Nasihat aku juga, perhatikan dengan mendalam babak Jeneral Shang berjumpa dengan Dr Louise sebab babak ini sangatlah kuat untuk menjelaskan lebih mendalam puzzle yang dibentangkan kepada para penonton filem ini.

Bercakap juga tentang sistem tulisan yang berbentuk logogram yang dipakaikan oleh makhluk asing ini, tentu ramai tertanya-tanya kenapa China menjadi kuasa besar dunia pertama yang berjaya menterjemahkan sistem tulisan bangsa asing ini? Mereka bangsa pertama yang memahami apa yang cuba di sampaikan oleh makhluk asing meskipun salah faham tentang konotasi penyampaian mereka.

Jawapan dia senang, kerana sistem tulisan USA iaitu berdasarkan tulisan rumi yang kita pakaikan hari ini adalah bersifat phonetic. Hari ini, apabila anda membaca apa yang aku tulis, setiap huruf mengambarkan sebutan yang dilafazkan dari mulut anda. Tetapi tidak sistem logogram. Kebanyakan huruf-huruf Cina adalah berasaskan logo. Setiap huruf menggambarkan sebuah benda, bukannya sebutan walaupun masih ada huruf yang berasaskan phonetic. Anda tidak mengeja sebuah logogram seperti mana anda mengeja sebuah phonetic. Seperti mana yang dikatakan oleh salah seorang pakar linguistik yang menjadi tulang belakang pengkajian ini, iaitu Dr Coon.

“A heptapod might wonder why did we waste this medium just writing down the same thing that we would say.”

Sebab itu setiap tulisan bangsa heptapod ini berlandaskan logo yang mengambarkan kepada setiap tulisan. Anda tidak perlu memahami bahasa mereka untuk memahami sistem tulisan yang dipahat oleh mereka. Anda hanya perlu tahu tentang makna setiap logo mengambarkan sesuatu. Sebab itu juga, sistem tulisan cina turut dipakai oleh bangsa Korea dan Jepun, meskipun kalau setiap bangsa ini bertemu antara mereka dan cuba bertutur antara satu sama lain, maka mereka tidak akan memahaminya.

Bercakap juga tentang bagaimana mereka cuba memahami bagaimana bangsa alien ini berkomunikasi, dari sudut linguistik, cara yang diamalkan oleh kedua-dua watak utama ini adalah tidak salah daripada disipilin linguistik. Sebagai contoh, Dr Louise mengajar sistem tulisan dan bahasa manusia kepada para alien ini, dengan memulakan dengan benda yang lebih mudah, dan dari persoalan yang mudah ini akan berkembang kepada persoalan yang lebih kompleks. Kefahaman dibentuk dari benda mudah, lalu snowball effect itu akan mengambil alih apabila semakin berkembang proses pembelajaran.

Daripada sistem pembelajaran ini juga, mereka belajar untuk menyahkodkan sistem tulisan bangsa alien ini. Sebagai contoh, si alien akan menulis di cermin kacanya tulisan yang merujuk kepada berjalan. Biasanya Dr Louise akan menunjukkan tulisan manusia merujuk kepada berjalan, lalu bertanyakan kepada alien tadi apakah sistem tulisan yang sesuai yang berkaitan dengan manusia berjalan dalam bahasa mereka.

Dari situ, mereka mencipta kamus mereka tersendiri, juga dengan bantuan dari negara-negara asing yang dilawat oleh makhluk asing ini. Mereka saling berkongsi penemuan mereka sehinggalah selepas beberapa bulan, mereka semua memahami bahasa yang dituturkan oleh alien ini berdasarkan sistem tulisan. Dari situlah, perspektif Dr Louise Banks terus berubah sehingga mengalterkan otaknya sendiri!

Sungguh, Arrival ialah sebuah filem yang provok setiap minda cerdas yang melayan filem ini. Tatkala ada orang yang tertidur di dalam panggung, aku pula berdiri tegak sambil menongkat dagu, cuba memahami apa yang dilontarkan dalam setiap babak yang dimainkan. Sungguh, sebagai peminat sejarah dan linguistik, aku jadi tenggelam menghayati keindahan filem ini.

Berapa bintang aku boleh bagi? 5 daripada 5 bintang!


5 Syarikat Malaysia Yang Disangka Milik Luar Negara

Apabila berbicara perihal syarikat yang berasal dari Malaysia pasti nama-nama seperti Maybank, Petronas dan Sime Darby akan menjadi sebutan.

Namun begitu tahukah anda terhadap beberapa syarikat Malaysia yang disalah anggap sebagai miliki negara lain.

Hal ini berpunca daripada nama serta produk yang ditawarkan itu tidak memiliki unsur-unsur tempatan malahan ianya lebih sinonim dengan budaya popular dunia.

Jadi ianya menyukarkan orang ramai untuk mengenali syarikat itu adalah berasal dari Malaysia. Berikut adalah 5 syarikat Malaysia yang disalah sangka berasal daripada luar negara.

1. Bonia

Buat pengetahuan semua, Bonia merupakan jenama beg tangan terkenal milik Malaysia yang seringkali dianggap berasal daripada Italy.

Bonia telah digagaskan semenjak 1994 oleh Chiang Sang Sem dan pada hari ini jenama itu telah melebarkan sayapnya ke lebih 15 negara yang terletak di rantau Asia Tenggara, Asia Timur dan Timur Tengah.

Bukan itu sahaja, Bonia juga memiliki lebih 700 oulet dan 70 butik di seluruh Asia. Lebih memeranjatkan lagi, beberapa jenama terkenal seperti Sembonia, CarloRino dan Braun Buffel juga bernaung di bawah paying Bonia.

Pada tahun 2016, Bonia berjaya menjana pendapatan sebanyak RM665.4 juta dengan keuntungan bernilai sekitar RM24.9 juta.

Bonia tetap menjadi pilihan rakyat Malaysia khususnya wanita untuk memperagakan beg tangan untuk kelihatan jelita dan premium walaupun ianya merupakan jenama tempatan.

2. San Francisco Coffee

Membaca sahaja namanya, pasti kita semua menyangka syarikat tersebut berasal daripada Amerika Syarikat. Walau bagaimanapun, jangan salah sangka kerana syarikat itu sebenarnya berasal daripada Malaysia.

San Francisco Coffee telah digagaskan pada tahun 1997 oleh seorang rakyat Amerika Syarikat dengan iltizam untuk menghasilkan kopi terbaik dari ladang.

Syarikat itu dinamakan sedemikian rupa kerana ingin mengabadikan cintanya kepada tempat kelahiran yang terletak di Amerika Syarikat.

Pada hari ini, rangkaian kedai kopi dimiliki oleh Lyndarahim Ventures Sdn. Bhd dibawah kelolaan Datuk Abdul Rahim Zin. Buat pengetahuan anda semua, San Francisco Coffee memiliki sekitar 30 premis di sekitar Lembah Klang dan Singapura.

3. The Manhattan Fish Market

Melihat namanya sahaja, kita sudah terbayang bahawasanya syarikat ini berasal daripada Amerika Syarikat.

Hal ini demikian kerana hampir kesemua manusia tahu Manhattan adalah sebuah pesisiran pantai yang terletak di wilayah New York, Amerika Syarikat.

Namun, tanggapan anda semua adalah salah secara keseluruhannya kerana The Manhattan Fish Market adalah sebuah syarikat berasal daripada Malaysia.

Secara asasnya The Manhattan Fish Market adalah sebuah entiti perniagaan yang fokus kepada penghasilan makanan laut mengikut acuan barat.

Syarikat ini telah digagaskan oleh sekumpulan usahawan muda pada tahun 2002 dengan dua premis pertama terletak di Mid Valley Megamall dan Subang Parade. Bermula dari situ, syarikat it uterus berkembang kepada 19 premis di Lembah Klang dan Singapura.

Pada mulanya, premis itu menerima banyak kritikan daripada masyarakat tempatan ekoran ketidakbiasaan dengan makanan ala barat.

Beberapa detik selepas itu, premis makanan laut barat itu mendapat reaksi positif daripada masyarakat lantas mengalakkan lagi pembukaannya.

Dalam masa yang singkat berjaya  melebarkan sayapnya ke rantau Asia dengan membuka cawangan di Qatar, Oman dan Jepun.

4. BritishIndia

Tahukah anda, BritishIndia merupakan sebuah jenama eksklusif dan premium yang sangat mendapat tempat di Malaysia.

Ramai di antara kita beranggapan jenama itu berasal daripada luar negara sama ada India ataupun British. Namun usah terkejut kerana jenama itu digagaskan di Malaysia pada tahun 1994 oleh Pat Liew.

Jenama ini ditubuhkan adalah untuk menghasilkan produk premium dengan sentuham kolonial yang disesuai dengan era moden.

Pada hari ini, BritishIndia memiliki lebih daripada 40 cawangan premis di empat negara iaitu Malaysia, Singapura, Thailand dan Filipina.

Jadi berbanggalah kerana syarikat dari Malaysia juga turut mampu menghasilkan produk premium yang setanding dengan jenama antarabangsa.

5. Sushi King

Mungkin ramai yang agak terkejut jika diceritakan perihal Sushi King merupakan syarikat yang berasal daripada Malaysia. Sushi King sememangnya dari Malaysia apabila diasaskan oleh usahawan Jepun yang bermastautin di negara ini pada tahun 1995.

Sushi King juga merupakan peneraju awal yang membawa makanan Jepun berasaskan sushi memasuki pasaran Malaysia dengan konsep Kaiten Sushi ataupun Revolving Sushi dengan layanan segera.

Mereka juga menawarkan beberapa makanan daripada negara matahari terbit itu dengan harga yang sangat berpatutan serta suasana restoran persis di Jepun.

Bermula dengan hanya satu premis sahaja pada awal penubuhannya, kini Sushi King boleh berbangga apabila berjaya berkembang kepada lebih 100 premis di seluruh negara.

Apa yang menariknya, Sushi King boleh didapati di setiap negeri di Malaysia. Hal itu terus menjadikan Sushi King sebagai restoran berkonsepkan kaiten terbesar di negara ini.

Selepas itu kesemua persepsi dan stigma mengenai ketidakmampuan syarikat Malaysia boleh dibuang jauh memandangkan 5 syarikat ini mengikut piawai antarabangsa.

Artikel boleh juga dibaca di portal kewangan dan ekonomi kami, The Outlook.


Orang Amish Yang Menolak Kemajuan Teknologi

Penulis masih ingat lagi sebuah novel Bahasa Inggeris milik kakak penulis yang telah penulis baca semasa berusia antara 16-18 tahun. Tajuk novel tersebut penulis dah tak ingat tapi novel tersebut merupakan tulisan Jodi Picoult. Bagi yang meminati novel Inggeris, tahulah siapa dia Jodi Picoult.

Novel tersebut berkisarkan kisah mengenai keluarga Amish yang tinggal di kawasan countryside. Rata-rata masyarakat di sana bekerja sebagai peladang dan itu merupakan sumber utama ekonomi mereka. Watak utama dalam cerita tersebut telah melahirkan anak luar nikah dan perbuatan terkutuk itu tidak diketahui oleh keluarganya kerana takut dimarahi. Tambahan pula, orang Amish ni sangat taat pada agama mereka.

Dari situ, bermulalah segala konflik dalam cerita tersebut. Penulis berasa hairan kerana tak sangka masih ada orang Barat yang menolak anak luar nikah. Sangka penulis, seks bebas merupakan perkara normal dalam kehidupan mereka. Sudah tentu tidak menjadi masalah bila mempunyai anak luar nikah.

Perkara ini menarik perhatian penulis lalu kerana sikap ingin tahu yang membuak-buak, penulis melakukan carian Google mengenai orang Amish. Bila dah join The Patriots, barulah penulis berpeluang untuk berkongsi hasil carian penulis mengenai orang Amish walaupun dah 5 tahun berlalu.

Sejarah Pengenalan

Agama Kristian mempunyai banyak cabang. Antaranya Kristian Katolik, Ortodoks, Anglican dan Protestan. Amish juga merupakan cabang bagi agama Kristian yang terhasil melalui Gerakan Anabaptist.

Gerakan Anabaptist bermula pada tahun 1525 dan merupakan gerakan radikal yang dibenci oleh pihak gereja Katolik dan Protestant. Golongan yang menyertai Gerakan Anabaptist ini meyakini dan mengamalkan upacara penyucian (baptism) untuk orang dewasa. Perkara ini bertentangan dengan kepercayaan majoriti penganut Kristian yang melakukan upacara penyucian semasa bayi. Tambahan pula, upacara penyucian yang Gerakan Anabaptist amalkan sangat ekstrem seperti melemaskan dan membunuh (martyr).

Disebabkan amalan ekstrem ini, ramai penganut mereka dari Eropah melarikan diri ke Pennsylvania, Amerika dan sebuah gereja Amish telah ditubuhkan pada tahun 1600 oleh Jakob Ammann.

Gereja Amish masa kini mengamalkan upacara penyucian pada usia 16 hingga 25 tahun. Orang Amish percaya bahawa Bible merupakan kata-kata mutlak dari Tuhan, bermaksud literal dan merupakan panduan hidup. Mereka memilih untuk mengamalkan gaya hidup tersendiri dengan cara hidup di dunia tapi bukan dunia atau Bahasa Inggerisnya to live in the world but, not of the world

Gaya Hidup Orang Amish

Orang Amish bertutur menggunakan bahasa Jerman dialek Belanda Pennsylvania, bahasa Jerman Tinggi dan bahasa Inggeris. Mereka menolak sebarang kemajuan teknologi masa kini seperti kenderaan bermotor, internet, elektrik, telefon bimbit dan banyak lagi. Tujuan mereka menolaknya kerana semua teknologi tersebut dianggap berpotensi melalaikan mereka dengan hal duniawi seterusnya mereka akan semakin jauh dengan Tuhan.

Walaupun mereka menolak untuk menggunakan teknologi, komuniti mereka masih menggunakan teknologi bila perlu sahaja dan mengikut had tertentu. Mereka lebih patuh pada peraturan sendiri iaitu Ordnug (bahasa Jerman untuk arahan) berbanding undang-undang negeri. Mereka juga sangat menitikberatkan hubungan akrab sesama komuniti dan melarang sikap individualistik.

Oleh kerana mereka hidup dalam komuniti yang sangat rapat, sebarang permasalahan yang dihadapi akan dirujuk sesama sendiri bagi menyelesaikan masalah tersebut. Contohnya, orang Amish tidak mengambil insurans kerana dianggap duniawi jadi komuniti mereka akan mengumpul dana hospital bersama-sama untuk membayar bil hospital.

Mereka juga hanya boleh berkahwin sekali seumur hidup dan majoriti mereka mempunyai anak yang ramai antara tujuh dan lapan orang. Pendidikan anak-anak Amish di sekolah sehingga usia 14 tahun sahaja kemudian akan diteruskan dengan pendidikan vokasional seperti bertukang dan bertani oleh keluarga mereka sendiri.

Sekiranya mereka melakukan sebarang kesalahan, pesalah akan dihukum oleh pihak Gereja dan antara hukuman yang paling popular ialah pemulauan. Kesannya juga turut tempias pada keluarga pesalah bukan pada pesalah sahaja.

Populasi orang Amish dianggarkan sebanyak 308,030 ribu sehingga Mei 2016. Komuniti orang Amish menginap di kawasan Selatan Amerika seperti Ohio dan terdapat segelintir penduduk Amish di Utara Amerika.

Pengajaran Yang Boleh Diambil Oleh Umat Islam

Orang Amish masih teguh dengan ajaran mereka walaupun komuniti mereka sangat terasing dengan dunia moden masa kini. Hal ini boleh dijadikan iktibar oleh umat Islam masa kini untuk terus kuat dan tabah dalam mengamalkan ajaran Islam.

Pedulikan kata-kata orang yang menuduh Islam itu agama kolot, pakaian menutup aurat bagi wanita Islam itu menindas, serta puasa dan solat itu membuang masa. Pilihan untuk mengamalkannya terletak pada tangan kita, tepuk dada tanyalah iman. Semoga artikel ini boleh menambah pengetahuan baru kepada semua pembaca!

BACAAN LANJUT:


Illuminati: Benar-Benar Wujud Atau Sekadar Mitos Saja?

Dalam dunia teori konspirasi, mesti korang biasa dengar nama ‘Illuminati’ kan? Sebuah organisasi rahsia yang mahukan ‘New World Order’ , iaitu pemerintahan satu dunia.

Tapi, ada sumber menyatakan bahawa organisasi rahsia ni hanyalah rekaan semata-mata. Ada lagi sumber menyatakan bahawa ahli-ahli Illuminati bekerja secara rahsia, terutamanya dalam sektor pentadbiran. Mana satu sumber yang betul ni?

Untuk trivia ini, saya jelaskan secara ringkas pasal organisasi rahsia ini. Ya, Illuminati memang wujud pada tahun 1776. Organisasi ini ditubuhkan oleh professor undang-undang iaitu Adam Weishaupt. Adam Weishaupt berasal dari wilayah Bavaria, yang sekarang menjadi sebahagian dari negara Jerman. Bavaria pada zaman itu diperintah oleh pihak gereja.

Semasa meneruskan pengajian di University of Ingolstadt, Weishaupt terdedah dengan ilmu falsafah pencerahan dan menyertai organisasi rahsia yang popular ketika itu, Freemason. Beliau tertarik dengan ilmu-ilmu mistik dari organisasi tersebut dan mengambil keputusan untuk menubuhkan organisasi rahsianya, iaitu Illuminati.

Weishaupt mahukan masyarakatnya bebas dari cengkaman gereja, mahukan kebebasan memilih selain amalkan hidup sebagai penganut gereja. Tambahan lagi, beliau mahu kesamarataan sosial tanpa prejudis sesiapa. Jadi, organisasi Illuminati adalah satu cara ‘pencerahan’ untuk memberikan warga Bavaria kebebasan sebegitu.

Pada tahun 1784, Illuminati semakin berkembang dengan keahlian seramai lebih 600 orang, berkat orang kanan Weishaupt iaitu Baron Adolph Knigge, juga ahli Freemason yang bertugas merekrut ahli dari kalangan ahli akademik dan politik.

Tapi, pihak gereja dapat menghidu kegiatan Illuminati sejak ahli-ahlinya mengambil alih jawatan dalam kerajaan. Risau Illuminati akan memberontak melawan kerajaan, pemerintah bernama Duke Karl Theodor mengeluarkan perintah mengharamkan sebarang penubuhan organisasi rahsia.

Akhirnya Illuminati dibubarkan setelah pihak kerajaan merampas dokumen-dokumennya. Weishaupt pula hilang kelayakan sebagai professor, dibuang wilayah, dan menghabiskan sisa hidupnya sebagai pengajar ilmu falsafah di England.

Kalau diikutkan dah ‘pupus’ Illuminati ni, tapi ada segelintir penulis yang taksub dengan politik mempergunakan nama ‘Illuminati’ untuk menakutkan rakyat. Seperti sejarah Revolusi Perancis, penulis sejarah yang berpihak kepada konservatif percaya bahawa Illuminati masih wujud dan merekalah penyebab revolusi ini terjadi.

Sampai sekarang pun nama ‘Illuminati’ dipakai, menjadi sebahagian teori konspirasi di Amerika Syarikat. Kalau nak kata Illuminati ni masih bertapak, belum ada lagi rekod yang sah dari sesiapa yang mendakwa organisasi ini masih wujud.

Jadi, Illuminati dah tak wujud sejak kena bubar pada tahun 1784. Organisasi rahsia yang semakin bertahan Freemason jelah.


Ketika Itali Hampir Ditakluki Sultan Muhammad Al-Fateh

Salah satu sejarah yang kian dilupakan hari ini ialah serangan amfibia Sultan Mehmed II al Fatih terhadap kota Otranto. Pada bulan Ogos 1480, kira-kira 10,000 tentera Uthmaniyah yang dianggap sebagai satu jumlah ketenteraan yang besar pada masa itu mendarat di Otranto dan dengan mudah menakluki kota kecil itu selepas pengepungan singkat selama tiga hari.

Penawanan kota itu hanyalah merupakan operasi pelancaran untuk memulakan kempen penaklukan Itali yang lebih besar iaitu terhadap kota Rom yang bersejarah.

Sedar sepenuhnya akan ancaman bahaya yang dihadapi, seluruh negeri-negeri Itali bersatu untuk mempertahankan kota penting Kristian itu kecuali Venice kerana hubungan perdagangan komersialnya di Timur sentiasa menjadi komplikasi.

Mereka berikrar setia kepada Perikatan Suci secara rasmi demi menentang Uthmaniyah, mereka menyumbangkan harta dan tenaga untuk membantu Raja Naples menghapuskan ancaman Turki.

Melepasi musim sejuk 1480 dan tahun-tahun berikutnya, pasukan gabungan Itali mengekalkan langkah sekatan dan pertahanan, tetapi kemangkatan sultan pada Mei 1481 menjadi penentu yang mengakibatkan kempen Uthmaniyah di Itali itu gagal.

Dengan kemangkatan sultan, ibu kota di Konstantinopel menjadi pusat tumpuan utama setiap kuasa-kuasa politik Uthmaniyah, sekaligus menggagalkan usaha memperkuatkan kubu Otranto yang diduduki tentera Uthmaniyah.

Seterusnya pada bulan September, garnisun Uthmaniyah menyerah diri dengan syarat (namun ramao juga dibuηuh sebagai balas dendam di atas ribuan tawanan Kristian yang dibuηuh atau dijual sebagai hamba).

Sebenarnya, seluruh dunia terutamanya orang Eropah langsung tak menjangka yang Uthmaniyah akan kalah.

Merasakan bala bencana akan semakin tiba, semasa pengepungan tersebut, seorang tokoh agama berbangsa Jerman mengambil keputusan melakukan ziarah ibadat ke “Kota Abadi sebelum ia ditakluki oleh orang Turki”.

Pada tahun 1481, kejatuhan kota Rom ke tangan Sultan Mehmet II hampir tak boleh dibayangkan dengan kata-kata, berbanding kejatuhan kota Rom Kedua atau Konstantinopel 28 tahun sebelum itu.

Menjelang tahun demi tahun, di kalangan generasi selepas 1453, pelbagai teori konspirasi, khabar angin dan ramalan liar meningkat di Itali dan Eropah.

Ia menyebut tentang gambaran bahawa Kepausan telah dirampas oleh lanun Barbary, atau sultan akan menakluki Rom, tetapi akan memeluk agama Kristian dan terus memerintah dari zaman ke zaman seterusnya.

Walau bagaimanapun, ramalan hanyalah sekadar fantasi.

Semasa Sultan Mehmet al Fatih melancarkan kempen terhadap kota Rom di Itali, tentera Uthmaniyah pernah berjaya menawan sebuah kubu di Itali yang menawarkan kedudukan strategik untuk meneruskan ekspedisi penaklukan Uthmaniyah terhadap Kota Rom di Itali. Kubu yang dimaksudkan adalah Kubu Otranto.

Selepas menduduki kubu Otranto, Sultan Mehmet meneruskan kemaraan untuk menakluki Otranto pada skala yang penuh, malangnya, baginda tiba-tiba mangkat atas punca yang agak misteri semasa dalam perjalanan.

Maka kemangkatan Sultan Mehmed II ini dianggap sebagai penyebab kegagalan cubaan pertama Empayar Uthmniyah berkempen untuk menakluki Itali.

Tetapi sebenarnya masih ada banyak lagi faktor kegagalan ini selain daripada kemangkatan Sultan Mehmed. Salah satu faktor yang paling popular adalah gangguan Vlad Dracul, tetapi sebenarnya, gangguan yang paling menyusahkan Uthmaniyah datang dari wilayah Albania.

Untuk menakluki kota-kota Itali yang terbahagi kepada beberapa negeri kecil itu, Uthmaniyah menghadapi musuh yang tak pernah mereka jangkakan.

Musuh yang dimaksudkan adalah seorang pemuda yang pada usia mudanya hidup sebagai seorang Kristian yang diambil sebagai hamba oleh Sultan Murad II dari kampung halamannya di Albania.

Dia kemudian memeluk Islam, menerima pendidikan dan dilantik berkhidmat untuk Empayar Uthmaniyah selama 20 tahun seterusnya.

Dan setelah tempoh itu, dia memutuskan untuk meninggalkan Empayar Uthmaniyah, lalu kembali ke tanah asalnya di Albania pada tahun 1443 untuk menyusun rencana pemberontakan bagi melawan dominasi Empayar Uthmaniyah ke atas bangsanya.

George Castriot, yang lebih dikenali sebagai Iskander Bey atau Skanderbeg bukan sahaja mempertahankan Albania utara yang dikuasai Venice selama 25 tahun menggunakan kekuatan sejumlah tentera yang jauh lebih kecil, dia bahkan melancarkan serangan terhadap wilayah-wilayah Uthmaniyah dan memenangi beberapa pertempuran menentang pasukan Uthmaniyah yang secara logiknya adalah lebih besar, kuat dan lebih sistematik.

Kemenangan pertamanya dikecapi pada tahun 1444 ketika dia menentang Jeneral Ali Pasha yang membawa ketumbukan tentera Uthmaniyah sebesar 25,000 orang. Manakala di pihak Skanderbeg hanya ada kekuatan tentera sekitar 15,000 orang.

Tanpa diduga, Skanderbeg masih berjaya menewaskan Ali Pasha di dataran Torvioli, membuηuh kira-kira 8,000 orang askar dan menawan 2,000 yang lain.

Kemenangan Skanderbeg ini menjadi salah satu kemenangan pertama di Eropah ketika menentang Empayar Uthmaniyah yang bakal menjadi kuasa besar yang tidak terkalahkan.

Pada tahun 1451, Skanderbeg mengambil kesempatan dengan mengiktiraf kedaulatan Kerajaan Naples dalam usaha mewujudkan satu perikatan sulit. Dia turut melibatkan diri dalam perαng saudara Itali dengan menyokong Ferdinand I dari Naples.

Pada tahun 1463, Paus Pius II melantik Skanderbeg sebagai panglima tertinggi pasukan tempur Tentera Salib, tetapi Paus meninggal dunia ketika struktur ketenteraan yang dicadangkan itu masih tidak lengkap. Bersama-sama dengan Venice, Skanderbeg menentang Empayar Uthmaniyah dalam Perαng Uthmaniyah-Venetia.

Kemahiran taktikal dan strategi ketenteraan yang dimiliki Skanderbeg memberikan cabaran yang besar dalam usaha pengembangan kuasa Empayar Uthmaniyah, dia bahkan dianggap sebagai ‘role-model’ yang wajar dicontohi oleh kebanyakan kaum Kristian konservatif di Eropah barat dalam konteks penentangan Kristian terhadap daulah Islam Uthmaniyah.

Selain Skanderbeg, faktor geografi turut memainkan peranan menggagalkan usaha penaklukan Uthmaniyah ke atas Itali. Geografi sentiasa memberikan manfaat atau menjadi masalah dalam mana-mana perαng pencerobohan. Contoh seperti UK moden yang bergeografi kepulauan itu dengan mudah diselamatkan daripada pencerobohan Axis semasa Perαng Dunia Kedua.

Jadi, nasib Itali pada abad ke-15 mirip seperti nasib UK moden dalam kes Uthmaniyah-Itali, Lautan Adriatik menjadi penghalang semula jadi yang terbentang di antara semenanjung Balkan yang dikuasai Uthmaniyah dengan semenanjung Itali.

Laluan yang paling cepat dan paling dekat untuk tentera Uthmaniyah menyeberang dari Balkan ke Itali adalah melalui selat Otranto. Tetapi, ini bermakna tentera Uthmaniyah perlu menakluk negeri Albania terlebih dahulu, dan ia bukan satu kerja yang mudah kerana mereka terpaksa menghadapi tentangan musuh yang tak dijangka.

Tugu peringatan Skanderbeg di Albania.

Dan secara tidak langsung, ini menyebabkan tentera Uthmaniyah terpaksa bekerja lebih masa dan lebih susah memandangkan Albania akan dipertahankan oleh Skanderbeg yang juga seorang tokoh berpengaruh dari Albania, ini menjadi faktor kedua kegagalan Uthmaniyah dalam menakluki Itali.

Pasukan tentera yang mempertahankan Albania rata-ratanya adalah dari kumpulan pemberontak dibawah kepimpinan Skanderbeg, mereka secara tradisinya telah sentiasa menjadi benteng yang menahan asakan dan serangan tentera Uthmaniyah selama 25 tahun.

Walaupun bilangan kekuatan tentera Skanderbeg jelas sudah kalah jika dibandingkan dengan jumlah bilangan tentera Uthmaniyah yang lebih besar, ditambah lagi dengan masalah sumber daya yang terhad, Skanderbeg masih berupaya memperlahankan proses pengembangan kuasa Uthmaniyah, menghalang penaklukan penuh Uthmaniyah ke atas Albania dan mencegah sebarang kemungkinan sempadan Itali ditembusi oleh tentera Uthmaniyah.

Jadi, selain berjaya mengalahkan tentera Uthmaniyah yang lebih besar secara berulang kali sehingga menyebabkan tentera Uthmaniyah hampir kehabisan sumber, tindakan nekad Skanderbeg telah memberikan ruang dan masa yang mencukupi untuk pentadbiran tentera negara-negara kota Itali bagi melakukan persiapan untuk mempertahankan negara.

Sultan Mehmed II dipercayai memiliki ambisi dan cita-cita besar menceroboh Itali kerana baginda ingin menakluki kota Rom. Ini adalah tindakan susulan mengabsahkan kedaulatannya, lebih-lebih lagi apabila baginda berjaya menakluki kota Konstantinople dan meruntuhkan Empayar Rom Timur.

Itu baru sekadar kota Konstantinopel, apatah lagi bila peluang untuk menakluki satu lagi ‘jantung’ kaum Kristian Rom muncul di hadapan mata baginda.

Bayangkan, sekiranya penaklukan ke atas kota Rom oleh umat Islam menjadi satu kenyataan, seberapa besar dan sekuat manakah agaknya Empayar Uthmaniyah mampu meningkatkan pengaruh dan prestijnya di seluruh Dunia Islam.

Cita-cita yang besar itu sepatutnya boleh tercapai, ia hanya memerlukan beberapa langkah sahaja lagi untuk berjaya kerana pada tahun 1480, tentera Uthmaniyah sudah pun berjaya menawan kedudukan paling strategik di Itali iaitu Kubu Otranto. Ini adalah titik di mana, semua pihak sudah mula menjangka Uthmaniyah akan menang dan Rom akan jatuh.

Tetapi manusia hanya merancang, Allah yang menentukan segala yang baik dan buruk. Sebaik sahaja  tentera Uthmaniyah telah melengkapkan persiapan untuk menakluki keseluruhan Otranto, pada titik ini berlaku peristiwa yang menjadi faktor ketiga kegagalan Uthmaniyah menakluk Itali, iaitu kemangkatan Sultan Mehmed II al Fatih.

Otranto hanyalah titik permulaan, kejatuhan kota itu menyebabkan pihak pemerintah Itali di kota Rom diserang panik dan huru-hara, terutama ketika Jeneral Gedik Ahmed Pasha kembali dari Albania membawa kekuatan sokongan untuk memperkuatkan garnisun pertahanan yang dia tinggalkan di Otranto. Ketika itu, nasib semenanjung Itali sudah boleh diumpamakan seperti telur di hujung tanduk.

Malangnya, Gedik Ahmed Pasha tidak pernah sempat memperkuatkan garnisun Otranto, berikutan timbul kontroversi di mana kemangkatan Sultan Mehmed II dilaporkan berlaku dalam situasi yang tidak diduga pada usia semuda 49 tahun. Banyak kontroversi melibatkan punca kematiannya pada waktu tu.

Terdapat ura-ura mengatakan baginda telah diracun oleh bakal penggantinya, Sultan Bayezid. Namun, ada juga yang percaya dia telah diracun oleh seorang tabib berketurunan Yahudi-Itali (telah dihukum mati selepas kemangkatan Sultan).

Dalam kekeliruan ini, sedar tidak sedar, timbul pula krisis pertikaian hak pewaris takhta. Siapa sangka? Perebutan kuasa selepas kemangkatan Sultan Mehmet itu sendiri rupanya turut menjadi punca kegagalan tentera Uthmaniyah untuk memperkuatkan Otranto yang amat penting itu (Gedik Pasha memihak kepada Bayezid semasa konflik), akhirnya, sebuah perikatan kuasa-kuasa gabungan Kristian datang dan merebut kembali Otranto pada tahun 1481.

Kesimpulannya, jika tidak kerana Laut Adriatik yang berfungsi sebagai perisai semula jadi Itali, gangguan Vlad Dracul dari Wallachia, pemberontakan tentera Skanderbeg yang memperlahankan kemaraan dan meletihkan tentera Uthmaniyah — serta kemangkatan Sultan Mehmed II yang berlaku pada detik paling kritikal dalam penaklukan yang sedang berlangsung — jangan kan kota Rom, malahan, seluruh semenanjung Itali sebenarnya ada potensi besar untuk jatuh ke tangan Uthmaniyah sebagaimana jatuhnya Kota Konstantinopel dan Empayar Rom Timur.

Semenjak kemangkatan Sultan Mehmed II al-Fatih, sudah tidak ada lagi sesiapa yang berani menyambung usaha dan cita-cita merebut kota bersejarah ketamadunan Roman yang terpenting di Itali itu. Akhirnya, Uthmaniyah mengambil sikap mengabaikan kubu Otranto hingga ia direbut kembali oleh musuh.

Tindakan ini menandakan Empayar Uthmaniyah sudah tidak lagi berminat untuk menakluki kota Rom atau Itali.

Sehinggalah beberapa generasi Uthmaniyah yang kemudian, akan cuba melancarkan kempen dan ekspedisi yang mensasarkan penaklukan terhadap kota Vienna kerana bagi Uthmaniyah, penaklukan Vienna adalah amat penting kerana peranannya sama seperti Otranto, iaitu, Vienna merupakan jalan masuk yang paling utama untuk melumpuhkan Empayar Austria, dan jalan itulah yang akan membawa mereka ke kota Rom.

Namun, sejarah telah ditakdirkan tidak memihak kepada Uthmaniyah. Mereka gagal dalam kempen ini, sekaligus menyebabkan Uthmaniyah tidak lagi digeruni sebagai sebuah empayar kuasa besar Islam yang kuat.

Kematian Sultan Mehmet II al Fatih disambut dengan penuh kegembiraan oleh para pemimpin Venice, hingga mereka bahkan bersorak sambil melaungkan sebaris ayat yang berbunyi, “la grande aquila è morta!”

Ia merupakan kata-kata berbahasa Itali yang bermaksud, “helang besar sudah mati!”


Dasar #CarSeat2020 Yang Bakal Dilaksanakan

Tindakbalas
negatif rakyat mengenai dasar #CarSeat2020 menunjukkan bahawa kempen kerajaan
sebenarnya positif. Pada 30 Oktober 2018, Anthony Loke Siew Fook telah
mengumumkan perancangan Kementerian Pengangkutan untuk menjalankan program
meningkatkan kesedaran dalam kalangan rakyat. Dan berlaku adil dalam dunia
hujah, langkah pertama dasar ini dimulakan kerajaan Najib Razak.

Sejak
Jun 2015 lagi, kerajaan sedang cuba meminda Akta Pengangkutan Jalan 1987 supaya
kerusi keselamatan kanak-kanak diwajibkan menjelang 2017. Kesegeraan dari segi
perlaksaan membuatkan kerajaan lanjutkan tempoh ke 2019 pula. Tahun 2013 saja
menyaksikan 13 daripada 53 kanak-kanak yang terlibat dalam kemalangan meninggal
dunia. Angka tersebut sebenarnya banyak. Tahun 2015 pula menggemparkan negara
dengan kes-kes ngeri seperti bayi 10 bulan Inara yang terpelanting keluar
selepas dirempuh. Tidak cukup dengan terpelanting, adik Inara juga jatuh dari flyover.

Maka
seperti biasa, rakyat yang tidak peka dengan perkembangan isu ini dilihat
seolah-olah terkejut. Rintihan mereka lebih bersifat peribadi bahawa harga
kerusi keselamatan terlalu mahal dan kereta pula kecil untuk menampung jumlah
isi rumah. Ada yang loyar buruk bertanya jika anak perlu naik bas semasa balik
kampung. Rintihan-rintihan ini turut didengari kerajaan, kerana Dr Wan Azizah
Wan Ismail menyatakan bahawa kerajaan sentiasa merujuk semula dasar kewajiban
ini supaya boleh dilaksanakan dengan efisyen.

Perkara
ini disentuh Anthony Loke kerana semasa pengumuman 30 Oktober 2018 pun negara
kekurangan stok dan pengedar. Amatlah penting bagi keselamatan kanak-kanak
untuk kerajaan tidak berundur dari pendirian ini. Alasan-alasan peribadi yang
dinyatakan sebenarnya tidak wajar dijadikan hujah kerana keselamatan mengatasi
segalanya.

Saraf
tunjang bayi belum keras sepenuhnya yang perubahan sekecil 6mm pun sudah cukup
untuk melumpuhkan (atau meragut nyawa) si kecil. Sebab itu juga impak-impak
biasa seperti menaiki bonggol pada kelajuan sederhana pun boleh membuatkan bayi
menangis, belum lagi dikira dengan brek kecemasan dari halaju 80-100 km/j ke
sifar dalam masa 1-3 saat. Disini jelas bahawa tidak perlu kemalangan pun untuk
mendatangkan kecederaan. Inertia daripada paksa-berhenti sebuah kenderaan boleh
menyebabkan bayi tercampak melalui cermin depan pun, seperti yang berlaku di
Rusia.

Bercakap
pasal luar negara pula, kemalangan jalanraya merupakan punca utama kematian
kanak-kanak Amerika berumur 0-18 tahun. Didapati penggunaan kerusi keselamatan
boleh mengurangkan risiko kematian sebanyak 71%, hanya jika pemasangan dibuat
dengan betul. Dan semua negeri di Amerika Syarikat mewajibkan penggunaan kerusi
keselamatan untuk bayi dan kanak-kanak berdasarkan usia, berat dan ketinggian. Kegagalan
untuk melakukan sedemikian boleh menyebabkan saman $10-$500 dan juga mata
demerit.

Persoalannya
– apakah semua rakyat Amerika mampu beli yang harga paling murah di Amazon pun
ialah $149.75? Apakah semua rakyat sana memiliki kereta besar? Saman dan
demerit tetap dilaksanakan juga.

Kanak-kanak
turut memerlukan kerusi keselamatan. Pada 2 November 2016, seorang kanak-kanak
berusia enam tahun bernama Samantha Swartwout digegaskan ke hospital selepas
kenderaan dinaiki bersama ayahnya terlanggar pokok. Samantha didapati terhiris
talipinggang keselamatan. Kulitnya yang lebam melindungi otot dan lemak
terkoyak di dalam. Ususnya turut terkeluar dari perut.

Menurut
Dr. Charles Bagwell dari Hospital Kanak-Kanak Richmod, impak yang terlalu kuat
boleh membuatkan talipinggang keselamatan menjadi bagaikan pisau. Jadi buat ibu
bapa yang boleh membeli telefon pintar, melanggan data bulanan dan membuat
perbelanjaan peribadi tetapi masih bermasalah untuk membeli kerusi keselamatan,
fikirkanlah.

Perancangan
keluarga merupakan tanggungjawab semua pihak, khususnya kaum keluarga
masing-masing dalam mengenalpasti tahap kemampuan. Mungkin kenyataan ini
bersifat kasar, tetapi apakah keluarga berpendapatan rendah boleh persalahkan
kerajaan kerana tidak mampu membeli MPV jika mempunyai lapan orang anak?

Isu
disini bukanlah ketidakmampuan untuk membeli ataupun saiz kereta kecil.
Sebaliknya keselamatan seorang bayi itu seharusnya difokus ibu bapa. Sedangkan
ada saja kerusi-kerusi keselamatan di Shopee dan Lazada yang mendapat penarafan
tinggi pada harga mampu milik dibawah RM250.

Mempunyai
10 orang anak pun tidak sama sekali mengubah realiti bahawa nyawa mereka
hanyalah satu. Zaman dahulu, ibu bapa sanggup mati demi anak-anak. Ternyata
sekarang sudah berbeza.

RUJUKAN:

After daughter sustains major injuries, mom warns about proper car seat use – https://www.today.com/health/mom-warns-about-car-seat-safety-after-daughter-nearly-sliced-t104541

Child car seats to be made compulsory in 2019 –https://paultan.org/2015/06/12/child-car-seat-compulsory-2019/

Child Passenger Safety –https://www.ghsa.org/state-laws/issues/Child-Passenger-Safety

Child
seats to be made compulsory by 2020, says Loke-https://www.thestar.com.my/news/nation/2018/10/30/child-seats-to-be-made-compulsory-by-2020-says-loke

Dashcam
captures the horrifying moment a child is thrown through a windscreen but
miraculously survives after landing in the snow-https://www.dailymail.co.uk/news/article-5250133/Dashcam-captures-moment-child-thrown-windscreen.html

Government will fine-tune child car seat usage policy – DPM – https://www.malaysiakini.com/news/498329

Inara (bayi 10 bulan) terpelanting keluar dan jatuh ke bawah flyover – https://www.thereporter.my/2019/04/inara-bayi-10-bulan-terpelanting-keluar.html

Use of child car seats to be enforced by 2017 –  http://paultan.org/2015/06/09/child-seats-2017/


YDPA Sebut Kerajaan Beta Tadi

Ramai betul orang berdebat pasal “Kerajaan Beta”, dah macam kelas Pengajian Am sudah.

Bukan saja ada istilah “Kerajaan Beta” (my Government), malah ada juga istilah “Menteri-Menteri Beta” (my Ministers). Dalam titah-titah lepas pun boleh jumpa.

Tak perlu rujuk Perlembagaan pun, konsepnya simple je: di bawah sistem raja berperlembagaan (constitutional monarchy), Raja (King/Queen/Agong/Tenno) adalah Ketua Negara (Head of State), so dari perspektif baginda, semua adalah “mine” (beta punya).

Dan sebab itu, hanya Raja saja boleh panggil PM sebagai “my Prime Minister”. Kita tak boleh sesuka hati panggil PM sebagai “my Prime Minister” sebab he/she is never yours.

Dan tradisi titah pembukaan parlimen ini sememangnya datang daripada pengasas sistem raja berperlembagaan iaitu Britain. Macam yang aku selalu tekankan, sistem ni tidak perfect tapi ia adalah sistem paling stabil yang manusia pernah cuba sebab wujudnya satu Ketua Negara yang semua orang boleh akur dengannya.

Kalau negara republik, Ketua Negara tu presiden dari kalangan orang awam malah in most cases presiden juga adalah orang politik. So dia jadi tak neutral, rakyat pun bertambah “divisive” dengan politik.

Tapi kalau negara raja berperlembagaan, Raja bertindak sebagai figura yang mengatasi politik (above politics). Bukan saja kerajaan, even pembangkang pun Raja address mereka sebagai “my Lords and Members of the House of Commons” (aku tak sure kat Malaysia macam mana bunyi frasanya, malas nak belek hansard).

Tapi Raja tidak sesekali panggil pembangkang sebagai “my Opposition” dalam titah baginda. Sebab pembangkang membangkang kerajaan, bukan membangkang Raja. Tak kira apa perbezaan parti jua, rakyat dalam negara raja berperlembagaan adalah rakyat kepada Raja.

Best tak constitutional monarchy?


Wanita Ini Hamil Dua Kali Dalam Masa Seminggu

Bukan semua wanita boleh hamil. Dalam kalangan yang direzekikan kehamilan, bukan semua yang sempat melahirkan anak. Banyak benda boleh berlaku sepanjang proses kehamilan. Yang kita selalu dengar adalah kelahiran pramatang dan keguguran. Ada situasi bapa tidak puas hati dengan warna kulit anak sampai menuduh isteri curang. Dasar lelaki Kadangkala kita dengar pasal kelahiran kembar luar jangka. Luar jangka ini macam kelab EPL huruf L menang liga. Senang cakap, macam-macam ragam sepanjang kehamilan.

Tetapi yang paling mengejutkan – ada wanita melahirkan anak kembar yang disenyawakan secara berjarak. Penjelasan ini mungkin berbunyi saintifik sangat. Untuk faham, kena tengok balik macam mana seorang bayi dilahirkan. Semua orang tahu pasal pembenihan. Persenyawaan berlaku apabila sperma tembus masuk dalam ovum. Inilah titik paling awal dalam kehamilan. Kembar terjadi kalau ada dua ovum – bukannya dua sperma masuk dalam satu ovum. Jika dua sperma berjaya masuk, tumbesaran janin akan ada masalah (Dale, 2018). Situasi ini dipanggil polyspermy – memang bahaya.

Semua orang juga tahu kembar ada seiras (identical twin) dan beradik (fraternal). Dalam bahasa sains, definisinya adalah monozygotic dan dizygotic – tetapi jangan ambil peduli, insurans nyawa tidak tanggung lidah terseliuh.

Situasi Terpencil Di Texas

Seorang wanita bernama Cara Winhold sentiasa menghadapi duka keguguran. Tidak pasti kenapa – benih terletak, tetapi tidak bertahan. Jadi apabila Winhold hamil semula, doktor mewajibkan imbasan seterusnya dalam masa dua minggu. Imbasan pertama menampakkan sebuah kantung (embrio) dalam rahimnya.

Kira normallah. Jadi Winhold pun balik rumah dan buat kerja seperti biasa. Makan makanan sihat bagai. Dan dua minggu seterusnya, beliau pergi membuat imbasan kedua. Masalahnya, bukan imbasan saja yang “kedua”. Tiba-tiba ada kantung kedua (Price, 2022).

Memang rezeki katanya. Sebelum ini asyik gugur. Sekarang tiba-tiba muncul dua kantung terus. Apa yang berlaku sedikit berbeza untuk dibandingkan dengan kembar biasa. Winhold sudah ada satu telur yang disenyawakan. Seminggu kemudian, telur kedua pula disenyawakan. Kejadian ini dipanggil “superfetation” – selalunya berlaku pada wanita yang menjalani rawatan persenyawaan tabung uji (IVF). Jadi kalian boleh bayang sendiri betapa nadirnya (rare) kejadian ini. Winhold hamil dua embrio secara semulajadi.

Ini yang doktor agak terkejut. Apabila seorang wanita hamil, badan akan mengeluarkan sejenis hormon yang menghentikan penghasilan ovum. Jadi dua ovum sudah ada dalam ovarinya. Masalah sekarang, apabila ovum pertama disenyawakan, ruangan kewanitaannya akan mengeluarkan sejenis lender yang menghalang kemasukan sperma di bahagian serviks. Jadi kedua-dua ovum Winhold sebenarnya disenyawakan sperma daripada “bala tentera” yang sama. Itu yang sangat-sangat nadir.

Benda Terjadi Ada Berkatnya

Cara Winhold dipantau doktor sekerap mungkin. Perkara ini tidak diremehkan begitu sahaja. Embrio kedua berusia lebih muda. Jadi apabila kedua-dua embrio menjadi bayi, usia bayi kedua adalah lebih muda. Untuk dewasa, muda seminggu dua adalah perkara biasa. Ada orang lebih tua 10 tahun pun boleh tahan bangang juga… apatah lagi tua seminggu. Tetapi dalam usia bayi, seminggu adalah segalanya.

Tambah pula Winhold ada sejarah keguguran. Jadi doktor tidak mahu mencuba nasib kerana andainya gugur kali ini, dua permata akan hilang. Mereka beri nasihat sebaik mungkin dan pada Oktober 2021, Winhold melahirkan Colson (embrio pertama) dan Cayden (embrio kedua). Macam diberitahu tadi – seminggu adalah segalanya. Colson dilahirkan lebih berat berbanding adiknya Cayden. Sampai umur enam bulan, Colson didapati lebih berat.

Namun Cayden hidup seperti biasa tanpa menghiraukan apa doktor cakap.

RUJUKAN:

Dale, B. (2018). Gametogenesis, Fertilization and Early Development. Encyclopedia of Reproduction.

Price, N. (2022, Mei 30). ‘I got pregnant while I was already pregnant’: Texas mother who suffered three miscarriages details how she welcomed incredibly rare ‘miracle’ twins that were conceived a WEEK apart. Daily Mail.


Bagaimanakah Sesebuah Bahasa Itu Terbentuk?

Pusat Penyelidikan Leipzig bagi Pembangunan Awal Kanak-Kanak di Universiti Leipzig (Research Center for Early Childhood Development in University of Leipzig) dan Institusi Max Planck bagi Perkembangan Antropologi (Max Planck Institute for Evolutionary Anthropology) cuba membuat simulasi tentang proses perkembangan sesebuah sistem komunikasi baru menerusi sebuah eksperimen.

Hasil yang diperoleh sangat mengejutkan, di mana kanak-kanak pra-sekolah juga boleh membangun dan mengembangkan suatu sistem komunikasi yang menjadi teras kepada sesebuah bahasa asli secara spontan.

KEMISTERIAN BAHASA

Bagaimanakah bahasa-bahasa yang wujud di dunia ini muncul dan berkembang? Hal ini sehingga kini menjadi suatu misteri yang besar. Memandangkan perkembangan bahasa ini berkemungkinan mengambil masa ribuan tahun, agak menarik juga untuk melihat bagaimana individu pekak mencipta bahasa-bahasa isyarat yang baru secara spontan.

Pemerhatian-pemerhatian yang dilakukan menunjukkan bahawa apabila individu-individu pekak yang saling tidak mengenali dikumpulkan di dalam sebuah komuniti, mereka berupaya menghasilkan suatu bahasa isyarat yang tersendiri dalam tempoh masa yang cukup singkat. Antara contoh yang paling masyhur bagi kes ini adalah Bahasa Isyarat Nicaragua yang dicipta pada 1980an.

Tambah menarik, kanak-kanak memainkan peranan penting dalam mencipta bahasa-bahasa baru. Walau bagaimanapun, bagaimana proses tersebut dilakukan tidak didokumentasikan oleh para penyelidik, sebagaimana yang diperincikan oleh Manual Bohn, “Kami hanya tahu serba-sedikit sahaja tentang bagaimana interaksi sosial dapat membentuk sesebuah bahasa. Di (titik persoalan) sinilah penyelidikan kami yang baru dimulakan.”

PENYELIDIKAN TENTANG BAHASA

Dalam sebuah siri penyelidikan yang dijalankan, para penyelidik dari Institusi Penyelidikan bagi Pembangunan Awal Kanak-Kanak Leipzig dan Institusi Max Planck bagi Perkembangan Antropologi cuba untuk menghasilkan semula proses tersebut (proses pembentukan sesebuah bahasa).

Menurut Gregor Kachel, idea untuk melaksanakan penyelidikan ini sudah timbul agak lama. Namun, terdapat suatu masalah yang menghalang mereka daripada menjalankannya, iaitu, bagaimanakah caranya untuk membuatkan sepasang kanak-kanak itu berkomunikasi antara satu sama lain tanpa mereka dapat bertutur?

Penyelesaian bagi permasalahan ini diperoleh menerusi perbualan Skype antara dua orang penyelidik dari Jerman dan Michael Tomasello di Amerika Syarikat. Bagi tujuan penyelidikan tesebut, dua orang kanak-kanak dijemput untuk menetap di dua buah bilik yang berbeza. Bilik-bilik tersebut disambungkan dengan aplikasi Skype.

Setelah menyesuaikan kanak-kanak tersebut dengan alatan-alatan yang ada, para penyelidik secara senyap-senyap mematikan suara (aplikasi Skype) untuk melihat bagaimana kanak-kanak tersebut menemukan cara komunikasi baharu yang melangkaui bahasa pertuturan.

Dalam penyelidikan tersebut, kanak-kanak itu diberikan tugas untuk memerincikan sebuah imej pada lukisan-lukisan yang berbeza. Dengan imej barangan konkrit seperti tukul ataupun garpu, kanak-kanak itu dengan pantas berjaya menemukan cara untuk memerincikannya, iaitu dengan melakonkan aksi berkaitan (misalnya seperti makan).

“Pada mulanya, kanak-kanak (yang memainkan peranan sebagai) penghantar pesanan mencuba segala macam lakonan. Namun, temannya memaklumkan bahawa beliau tidak dapat meneka apa yang sedang cuba disampaikan.

Namun, para penyelidik mencabar kanak-kanak itu dengan imej yang lebih abstrak, seperti sehelai kertas putih yang kosong. Elemen ‘ketiadaan’ seperti ini sukar untuk diterangkan dalam bentuk lakonan. Dalam kertas penyelidikannya, Kachel menerangkan bagaimana dua orang kanak-kanak tersebut menyelesaikan tugasan itu:

Kemudian, kanak-kanak penghantar pesanan menarik baju-T yang sedang dipakainya ke sisi dan menudingkan jari ke arah titik putih yang ada baju tersebut. Dengan demikian, kedua kanak-kanak itu berjaya melepasi cabaran tersebut! Putih! Sama seperti kertas putih!”

Kemudian apabila peranan yang dimainkan oleh kedua kanak-kanak itu ditukar, kanak-kanak yang kini menjadi penghantar pesanan tidak mempunyai tompok putih pada baju yang dipakainya. Namun, beliau tetap menggunakan pendekatan yang sama.

Beliau menarik bajunya ke sisi dan menuding ke arahnya. Dengan pantas temannya itu dapat mengetahui apa yang cuba disampaikan. Dalam tempoh masa yang singkat, mereka berdua mencipta satu bahasa isyarat bagi menerangkan suatu konsep yang abstrak (iaitu putih).

Sepanjang tempoh penyelidikan ini berlangsung, imej-imej yang diberikan semakin lama menjadi semakin kompleks. Begitu juga dengan gerak isyarat yang dihasilkan oleh mereka berdua.

Misalnya, untuk berkomunikasi seperti dua haiwan, kanak-kanak itu mencipta gerak isyarat yang terpisah untuk membezakan antara pelakon (jenis haiwan) dan tindakan (sifat haiwan itu), sebelum menggabungkannya. Dengan demikian, mereka berupaya mencipta suatu tatabahasa ringkas.

Kembali kepada persoalan yang menjadi tajuk artikel ini, bagaimana sesebuah bahasa itu dapat wujud?

Berdasarkan penyelidikan terkini, jawapan berikut mungkin merupakan jawapan yang cukup munasabah: Pertama, manusia menghasilkan rujukan terhadap tindakan dan objek mewakili isyarat-isyarat yang dapat mewakili kedua subjek tersebut.

Prasyarat bagi hal ini adalah pasangan interaksi yang terlibat perlu berkongsi pengalaman yang sama. Dengan demikian, pasangan interaksi ini dapat menyelaraskan diri dengan saling meniru/melakonkan isyarat yang sama untuk menyampaikan mesej tentang subjek yang sama.

Kemudian secara bertahap, isyarat tersebut meraih permaknaan interpersonal dan seterusnya permaknaan konvensional. Seiring peredaran masa, hubungan di antara gerak-isyarat dan subjek yang cuba diterangkan menjadi semakin abstrak dan permaknaannya menjadi semakin spesifik. Lalu, struktur tatabahasa pun diperkenalkan secara bertahap apabila timbul keperluan untuk berkomunikasi dengan lebih kompleks.

Namun, apa yang lebih mengagumkan dalam penyelidikan terkini yang dilakukan adalah proses tersebut (proses perkembangan bahasa) dapat disaksikan dalam suatu situasi yang terkawal dan dalam tempoh masa yang singkat, iaitu hanya selama 30 minit.

Penyelidikan-penyelidikan sebegini menunjukkan bahawa komunikasi tidak hanya terhad pada penggunaan perkataan sahaja. Apabila tiada lagi cara untuk menggunakan bahasa pertuturan konvensional, manusia akan mencari jalan lain untuk menyampaikan mesej. Fenomasi inilah yang menjadi asas kepada pembentukan sesebuah bahasa baru.

Penyelidikan yang dilakukan oleh Manuel Bohn, Gregor Kachel dan Michael Tomasello ini memberikan gambaran kepada kita tentang langkah awal perkembangan sesebuah bahasa baru.

Namun menurut Bohn, beberapa persoalan mula timbul pada peringkat ini, “Menarik bagi kami untuk melihat bagaimana sistem komunikasi yang baru ini mengalami perubahan seiring peredaran masa, misalnya apabila ia diperturunkan (diwariskan) kepada generasi baru. Terdapat bukti bahawa sesebuah bahasa akan menjadi semakin sistematik apabila ia diperturunkan.”

TERJEMAHAN:


Pendekar Melayu Dalam Dinasti Tang

Mungkin perkara yang hendak saya sampaikan ini agak pelik bagi sesiapa yang tidak arif tentang sejarah ketamadunan Melayu, namun bagi yang suka membaca buku sejarah maka kehadiran orang Melayu di China adalah perkara yang tidak dapat disangkal. Ketika membuat kajian tentang hubungan China dengan Negara-negara kota Melayu saya telah terjumpa satu perkara yang amat menarik. Semuanya berkait dengan perkataan Kunlun.

Sebelum saya meneruskan cerita mengenai pendekar tersebut , perlu rasanya untuk saya menjelaskan satu istilah yang penting.Kunlun adalah sebutan atau gelaran orang cina terhadap orang yang berkulit gelap. Jika kita cari didalam kamus-kamus cina lama maka akan dijumpai perkataan ini. Namun demikian, perkataan Kunlun ini pada awalnya bukanlah umum bermaksud orang yang berkulit gelap. Hal ini kerana perkataan tersebut terbit daripada sebutan cina terhadap raja yang memerintah kerajaan Funan dan kerajaan-kerajaan di Semenanjung tanah Melayu yakni di bahagian timur.

Tidak diketahui bila bermulanya perkataan Kunlun ini digunakan untuk menggambarkan setiap bangsa yang berkulit gelap menggantikan bangsa Melayu. Sememangnya Kunlun adalah khas panggilan orang china terhadap bangsa Melayu yang kemudiannya termasuk sekali bangsa Khmer. Ada pihak-pihak tertentu yang ingin menafikan perkara ini dengan mengatakan bahawa Kunlun merujuk kepada bangsa Negrito atau Afrika. Pada saya pernyataan ini adalah tidak tepat, malahan kurang hujah serta bukti yang kukuh. Orang Melayu sebagai Kunlun telah saya jelaskan sebelum ini bahawa ia bermula daripada pelat orang-orang Cina menyebut gelaran raja-raja purba Melayu di Indochina yang dipercayai sesetengah sejarawan sebagai kurung atau kulun atau gunung! Iching dan Su Kung dalam buku pengembaraannya pernah menyatakan bahawa bunga cengkih banyak ditanam di negeri Kunlun. Jadi tak mungkin Kunlun itu Afrika. Manakala dalam kamus sanskrit China pada zaman Tang Kunlun bermakna Dvipantara yakni Semenanjung Asia Tenggara!

Mengukuhkan lagi hujah ini, masyarakat cina melalui catatan-catatan pengembara mereka turut merekodkan tentang aktiviti pelayaran dan perkapalan serta perdagangan yang dijalankan oleh orang-orang Kunlun. Turut direkodkan kehebatan kapal-kapal buatan orang-orang Kunlun yang dipanggil sebagai Kunlun po. Perkara ini mengesahkan lagi bahawa Kunlun adalah orang Melayu kerana orang Melayu memang mengamalkan aktiviti kelautan sejak dari awal lagi. Pada zaman dinasti Tang juga ada direkodkan bahawa seorang pedagang Kunlun yang membunuh gabenor Guangzhou kerana gabenor itu cuba menipu dalam urusan perdagangan dengannya. Pada zaman dinasti Yuan pula ada tercatat dalam buku sejarah China bahawa lokasi Kunlunguo atau kerajaan Kunlun terletak di laut selatan dan lebih selatan dari Lin yi atau Champa. Ternyata pernyataan ini menunjukkan Kunlun itu terletak di Semenanjung Melayu.

Penuntut kung fu aliran Wudang dikatakan mampu melakukan teknik terbang melayang seperti yang dilakukan oleh hamba Kunlun. Adakah teknik Wudang ini berasaskan dari hamba Kunlun tersebut yang merupakan seorang pendekar Melayu?

Namun tidak saya nafikan bahawa memang pernah wujud orang-orang Afrika yang dijadikan hamba dibawa ke China untuk dijual. Kebanyakan hamba-hamba ini dimiliki oleh orang-orang asing yang berniaga di China seperti di Xian dan Canton yang memang terdapat banyak penempatan orang asing seperti Arab dan Parsi. Untuk mengatakan bahawa orang negrito ini datang sendiri dan menetap di China adalah agak mustahil kerana diketahui bahawa mereka adalah agak primitive berbanding bangsa lain terutama dalam soal pelayaran dan perdagangan antarabangsa berbanding orang Melayu dan Arab. Walaubagaimanapun mereka tetap digelar sebagai Kunlun oleh orang-orng cina dan hal ini menyebabkan perkataan Kunlun bukan lagi khusus untuk bangsa Melayu. Ini menyukarkan dan mengelirukan ahli-ahli sejarah yang ingin mengkaji tentangnya.

Perkataan Kunlun juga dikatakan berasal daripada banjaran gunung yang berada di Tibet yakni Kunlun shan. Namun ada pengkaji mendapati Kunlun juga panggilan orang-orang china bagi gunung yang berada di Pulo Condor (baca pulau kundur). Sejak beratus tahun yang lampau pulau ini telah dikenali para pedagang dengan nama tersebut yang terang-terang adalah bahasa Melayu. Para pedagang china juga sering menamakan Asia Tenggara terutama kepulauanya sebagai kunlun. oleh itu tidak dapat disangkal lagi bahawa orang kunlun merujuk kepada orang-orang Asia Tenggara.

Berbalik kepada persoalan pendekar Melayu di China itu tadi sebenarnya tidak ada record sejarah yang betul-betul dapat mengesahkan bahawa lelaki ini memang wujud pada zaman tersebut. Namun demikian wujudnya Novel Kunlun Nu atau The Kunlun Slave yang dikarang pada zaman dinasti Tang menunjukkan bahawa masyarakat China telah terdedah dengan kedatangan atau kehadiran orang-orang bangsa Kunlun atau Melayu.

Dalam novel tersebut yang berlatarbelakankan Kerajaan China dinasti Tang, wujud sebuah keluarga bangsawan yang mempunyai seorang hamba berbangsa Kunlun. Dipendekkan cerita. Pada suatu hari anak lelaki daripada keluarga bangsawan telah tertarik hati dengan salah seorang perempuan istana atau puteri raja. Mereka telah tertearik hati diantara satu sama lain dan jatuh cinta. Untuk bertemu dengan sang puteri atau gundik tersebut si pemuda bangsawan terpaksa memanjat kota yang tinggi melebihi 20 kaki.

Dengan bantuan hambanya si orang Kunlun, beliau telah berjaya melepasi tembok tersebut. Si pemuda telah membawa lari perempuan istana tersebut dengan dibantu oleh hamba Kunlun. Hamba Kunlun ini digambarkan mempunyai kuasa mistik. Dia dikatakan telah menggunakan kuasa mistiknya bagi membunuh para pengawal Istana dan membawa lari si puteri dengan cara terbang melepasi tembok dan melompat dari satu bumbung ke satu bumbung bangunan yang lain (seperti dalam cerita-cerita kung fu). Si hamba juga dikatan boleh menghilangkan diri dan mempunyai kuasa untuk menyembuh dan mempunyai pengetahuan yang luas dalam perubatan.

Apa yang menariknya ciri-ciri hamba Kunlun ini sama seperti gambaran orang Cina terhadap orang-orang Asia tenggara atau Melayu. Orang cina menggelarkan orang-orang Kunlun sebagai bangsa yang gasar dan berkulit gelap dengan rambut yang beralun atau kerinting. Seperti yang telah kita bincangkan sebelum ini, Kunlun merujuk kepada orang Melayu. Jadi persoalannya adakah hamba ini seorang Melayu? Saya berkesimpulan bahawa dia memang seorang Melayu. Seperti yang kita tahu pada zaman dahulu lagi bangsa Melayu memang mempunyai kehebatan dalam ilmu beladiri yang mistik. Kehebatan untuk terbang dari satu pokok ke pokok oleh pendekar-pendekar Melayu pada zaman dahulu sehinggalah zaman jepun kasih bermain di bibir masyarakat Melayu. Tetapi adakah orang Afrika mempunyai kemahiran sebegitu. Jawapannya tentulah tidak. Tidak ada dalam sejarah mereka ilmu mistik dan pertahanan diri sebegitu rupa. Tetapi ilmu persilatan orang Melayu memang ada sejak beribu tahun lagi. Ilmu-ilmu kebatinan orang Melayu memang sangat kuat diamalkan pada zaman Hindu-buddha. Jadi adalah tidak mustahil jika saya katakan bahawa hamba Kunlun tersebut adalah seorang Melayu yang tinggi ilmu kebatinannya.

Menurut sejaraawan China, novel tersebut adalah diantara novel Wushia atau kependekaran yang terawal di China yang membuka ruang kepada novel-novel dan cerita-cerita kependekaran yang lain di China. Hal ini menunjukkan bahawa ilmu terbang melayang seperti yang kita sering lihat dalam filem-filem China sebenarnya berasas daripada cerita pendekar Melayu yang tinggi ilmu batinnya. Dalam novel tersebut si hamba Kunlun kemudiannya menghilangkan diri dan beberapa tahun kemudian dilihat menjual ubat-ubatan di pasar. Jika kita telitikan dapat diketahui bahawa sebahagian besar daripada rempah ratus dan ubat ubatan China adalah bersumberkan dari hutan-hutan Asia Tenggara jadi tidak mustahil si hamba tersebut balik semula ke kepulauuan Melayu dan menjadi pedagang. Satu lagi ciri yang dapat memberikan gambaran bahawa si hamba Kunlun adalah seorang Melayu ialah nama beliau. Namanya dalam pelat cina ialah Mole atau Mohe. Jika kita cuba padankan dengan bahasa Melayu boleh jadi Molek atau Mula atau Malin. Tambahan lagi beliau juga dikatakan sering membawa sejenis dagger atau pisau yang menjadi satu-satu hartanya yang dibawa kemana-mana. Mungkinkah ianya keris?

Nampaknya kemisteriusan kisah ini hampir sama seperti Kisah Henry The Black atau Panglima Awang. Namun persamaan kedua-dua cerita ini adalah mereka tidak lain tidak bukan adalah dari kepulauuan Melayu. Terpulang kepada anda sama ada untuk menyetujui kesimpulan saya yang meletakkan si hamba sebagai melayu atau tidak. Diharapkan anda memberikan komen masing-masing dan mungkin pandangan lain tentang topik ini. Sekian wallah hu a’lam.


Laïcité: Polisi Sekular Ekstrem Perancis

2 minggu ni hangat pasal Perancis.

Bukan pasal Emily in Paris, tapi kes pembvnvhan Samuel Paty serta kesan-kesannya.

Nak faham isu ini, kena faham dulu konsep yang dipanggil ‘laïcité’.

Bagi yang dah lost atau tak follow isu ini, ini ceritanya:

Ada seorang guru bernama Samuel Paty tunjuk kartun menghina Rasulullah S.A.W. (yang diterbitkan oleh majalah Charlie Hebdo) dalam kelasnya

Paty ada mintak pelajarnya yang beragama Islam, yang mungkin rasa tak selesa dengan tindakan tersebut untuk keluar dari kelas.

Tapi, bila kejadian itu tersebar, Paty dibvnvh pada 16 Oktober, oleh seorang imigran Muslim dari Chechen yang marah dengan tindakannya.

Suspek kemudian m4ti ditembak oleh polis.

Tindakan Paty memang mengundang, tapi dia pun bukan saja-saja nak buat lawak bodoh atau nak viral.

Paty ialah seorang guru subjek ‘civics’.

Civics ni ajar pasal asas-asas negara, termasuk perlembagaan, ‘rukun’ negara dan sebagainya.

Salah satu rukun negara Perancis, selain kebebasan (liberté), kesamarataan (égalité) dan persaudaraan (‘fraternité’) adalah ‘laïcité’.

Laïcité ni bukan sejenis laici. Ia merujuk kepada pemisahan agama dari ruang awam (public sphere).

Ruang awam tu macam bangunan kerajaan, sekolah, taman awam.

Di bawah rukun ini, segala display simbol atau identiti agama di ruang awam adalah dilarang . Agama adalah hal peribadi yang hanya boleh diamalkan dalam rumah, secara sulit.

Laïcité ni kira macam sekularisme. Tapi sekularisme yang biasa bersifat neutral terhadap agama (macam di US, Canada), laïcité pula hampir tahap memusuhi agama.

So apa kaitan laïcité, civics, dan Samuel Paty?

Bagi kebanyakan orang Perancis, kebebasan bersuara merangkumi kebebasan mengutuk agama.

Sebab selain institusi negara, tiada benda lain yang dianggap kudus. Laïcité termasuk hak untuk melanggar agama.

Jadi mereka mempertahankan kartun Charlie Hebdo yang bukan saja memperolok-olokkan agama Islam tetapi juga agama Katolik dan Judaisme (agama Yahudi).

Malah kartun Charlie Hebdo ni memang dah lama ada dalam sukatan pelajaran, bukan idea Paty sendiri.

Laïcité lahir pada era Revolusi Perancis (1789-1799). Waktu itu, Perancis menganut Katolik yang tertakluk pada autoriti Pope di Vatican. Revolusi melahirkan Republik Perancis yang menggulingkan raja (penaung agama Katolik), jadi secara automatik republik menjadi musuh Pope.

Kepercayaan kepada agama justeru dianggap boleh memecahkan kesetiaan rakyat Perancis terhadap negara dan mengancam kelangsungan hidup republik. Itu mendorong pemimpin revolusi mencipta ‘Cult of the Supreme Being’ bagi mengurangkan pergantungan rakyat kepada agama asing.

Dan undang-undang laïcité mula diguna pakai secara rasmi pada tahun 1905. Disebabkan ada pemahaman laïcité ini yang unik ini, kat Perancis, hina agama tu tak apa, tapi kalau hina simbol negara macam bendera baru akan dikenakan denda atau penjara.

Bagi rakyat yang dah bergenerasi hidup di Perancis, mereka tak ada masalah sangat dengan laïcité. Samada dah biasa or pasrah. Paling2 pun passive aggressive. Macam biarawati (nun) Katolik sana ada yang sengaja pakai pakaian agama ke tempat awam, kena tegur baru tanggal.

Tapi bagi imigran baharu, laïcité = masalah, terutamanya bagi imigran dari tempat yang lebih konservatif dalam beragama. Chechen misalnya. Kemasukan imigran Muslim yang makin ramai membawa kepada far-right macam Parti Front National (FN) yang kini diketuai oleh Marine Le Pen.

Far-right ni nak tunjuk diorang ni ultra-laïcité. Dan Muslim menjadi bogeyman bahawa laïcité di bawah ancaman. Pada tahun 2011, Perancis jadi negara Eropah pertama yang melarang niqab/burka atas alasan untuk memelihara tradisi laïcité mereka.

Selepas serangan ISIS di Paris pada 2015 (puncanya kartun Charlie Hebdo juga). FN merancakkan lagi retorik anti-Islam. Le Pen nak kawal kemasukan imigran Muslim dan melarang Islam diamalkan secara meluas. Bukan setakat niqab, burka, burkini. Hijab biasa pun dia pertikatikan.

Tapi FN berjaya dihalang oleh parti baharu bernama Le République En Marche (LREM) yang diasaskan oleh Emmanuel Macron pada tahun 2016. Macron tak setuju dengan FN yang bersifat ‘Islamophobic’. Sebaliknya Macron ambil pendekatan yang lebih terbuka kepada Muslim.

Macron mengalu-alukan imigran Muslim, cuma dia nak mereka ‘berintegrasi’. Macron menang dalam pemilihan presiden tahun 2017, mengalahkan Le Pen.

Tapi selama 3 tahun ini, Macron pun tak bebas daripada kontroversi dasar yang melibatkan Muslim. Antaranya cadangan Macron untuk melarang semua bentuk homeschooling bermula tahun 2021, termasuk pendidikan vernakular Muslim macam madrasa swasta.

Alasan dia nak integrate Muslim ke dalam masyarakat Perancis. Jadi pendidikan Islam kena kena ikut sukatan kurikulum yang diluluskan oleh kerajaan.

So apa saja ajaran yang tak menepati prinsip laïcité atau rukun-rukun negara Perancis yang lain, dianggap haram. Negara > agama.

Kali ini, tindakan Macron memberi penghormatan tertinggi kepada Paty yang m4ti dibvnvh dianggap sebagai pengiktirafan tindakan Paty. Tapi dari sudut pandang Macron, dia beri penghormatan sebab Paty maut mempertahankan asas negara Perancis iaitu laïcité.

Tapi dari sudut pandangan laïcité dia, Macron tak nampak apa yang tak betul dengan kenyataannya. Dia nak rakyat Perancis Muslim meletakkan kesetiaan tertinggi kepada negara. Bagi dia, pembvnvh Paty ialah ‘radical Islamist’. Kalau Muslim tak ‘radikal’, maka tak jadi macam tu.

Ibarat kata sesiapa yang tak dapat terima penghinaan adalah ‘Muslim radikal’, bukan warga Perancis yang baik. Bukan bermaksud tindakan membvnvh Samuel Paty betul. Salah tetap salah. Cuma for every action, there is an equal and opposite reaction.

Melihat kepada tragedi demi tragedi yang berlaku di Perancis yang berpunca daripada Charlie Hebdo, mungkin dah sampai masa Perancis untuk menyemak semula doktrin laïcité-nya.